Neandertalen eta itsasoaren arteko harreman estua azaleratu dute - Zientzia Kaiera\nPortugalen kokatutako neandertalen aztarnategi batean itsas elikagaietan oinarritutako ekonomia baten aztarnak aurkitu dituzte. Ikertzaileen arabera, Europan hain modu nabarmenean dokumentatzen den lehenengo aztarnategi garrantzitsua litzateke hau.\nBegetarianismoaren aldeko hautuek merezi duten errespetu osoarekin, bada argi esan behar den kontu bat: ehiza egiteak eta haragia jateak, hein handi batean, gizaki bihurtu gintuzten. Sarraskijaletza hutsetik aldenduta, animaliak modu aktiboan ehizatzeko estrategien garapenak ahalbidetu zuen eboluzioa, eta proteina animalien kontsumoak ere rol garrantzitsua izan zuen garunaren beraren garapenean.\n1. irudia: Neandertalen inguruko datu berriak eskuratzen diren aldiro, gure espeziearekin izan zuten antza azaleratzen da. Argazkian, neandertal baten irudikapena, MEH-Giza Eboluzioaren Museoan. (Argazkia: Juanma Gallego)\nHain ezaguna ez bada, eta txikiagoa izanda ere, askok uste dute bigarren jauzi ebolutibo bat egon zela gizakiak itsas elikagaiak eskuratzeari ekin zionean. Batetik, eta portaeraren ikuspuntutik, arrantza egiteko estrategiek ere lagunduko zutelako trebezia bereziak garatzen. Baina elikagaia motak berak ere badu garrantzia: argudiatu izan denez, gantz azidotan aberatsa da itsasoari lotutako elikadura, eta horrek ere lagunduko zuen gizakiaren eboluzioan, garunaren garapena bultzatuz.\nOrain arte, Afrika Hegoaldeko Erdi Harri Aroan (MSA, Europako Erdi Paleolitoaren parekoa) dokumentatu izan dira itsas produktuen kontsumoari lotutako lehen aztarnategi garrantzitsuak. Afrikan, duela 160.000 urte hasi zen itsasoarekiko lotura hori. Baina, neandertalen garaiko Europaren kasuan, lotura horren adibide esanguratsu gutxi egon dira. Arrazoietako bat izan daiteke itsas mailaren igoera. Izan ere, Europako kostaldean egon daitezkeen hainbat aztarna seguruenera galduta daude, azken glaziazio arteko garaian zeuden kostaldeak, hein handi batean, orain itsaspean daudelako.\nDena dela, aurretik ere neandertalen eta itsas elikagaien arteko loturaren zantzuak izan dira. Gugandik gertu, esaterako, Kantabriako El Cuco aztarnategian moluskuen kontsumoa jaso zuten ikerketa batean. Orduan, Joseba Rios-Garaizar arkeologoak bertako industria litikoaren analisiaren bitartez ondorioztatu zuen Moustier aldikoak zirela; hau da, neandertalenak. Duela 45.000 urtekoak ziren arrasto horiek. Duela gutxi, bestalde, PLOS ONE aldizkarian agertutako beste ikerketa batean iradoki zuten neandertalak gai zirela urpean igeri egiteko, txirlak lortu aldera.\nBada, Afrikan ez ezik, zaharragoak ziren garaietan ere Europako neandertalen artean garatu zen itsasoari lotutako jardun hori, orain Science aldizkarian argitu dutenez. Portugalgo Figueira Brava haitzuloan (Lisboatik 30 bat kilometrora) ederki kontserbatu da neandertalen garaiko aztarna sorta zabal bat; besteak beste, arrainak eta itsaskiak daude bertan, kopuru handitan. Hori posible izan da bereziki ingurunea higaduratik babestuta mantendu delako. Kokapenak garrantzi handia izan du: ikertzaileek kalkulatu dutenez, okupazioaren lehenengo fasetan, haitzuloa itsasotik 750 bat metrora zegoen. Azken faseetan, berriz, bi kilometrora egon zen. Orain, zorionez, itsasoaren ertzean dago, eta horregatik bertatik ondorioak ateratzeko moduan egon dira ikertzaileak.\n2. irudia: Itsaski eta arrainak kontsumitzen zituzten Figueira Brava haitzuloan. Argazkian, Patella vulgata espezieko lapen aztarnak. (Argazkia: Joao Zilhao / Science)\nDuela 106.000-86.000 urteko aztarnategi horretan, neandertalek modu sistematikoan kontsumitzen zituzten itsas produktuak: karramarro handiak, itsas moluskuak, arrainak, itsas hegaztiak eta dortokak, besteak beste. Horrez gain, ungulatuak ere jaten zituzten. Modu berean, pinaburuetan oinarritutako jarduera ekonomikoa izan zela ondorioztatu dute. Pinaburuen garaian, horiek biltzen zituzten, eta haitzuloan gordetzen zituzten, antza, gerora pinaziak jateko.\nGaur egun ezagutzen ditugun ziklo naturaletan oinarrituta, urtaro bakoitzaren araberako elikadura izan zutela proposatu dute. Adibidez, udazkenean eta neguan bereziki hegaztiak jango zituztela iradoki dute, udara karramarroak eskuratzeko garai egokia zelarik, urtaro horretan animalia hauek sakonera txikiko uretara jo ohi dutelako. Egileek zientzia artikuluan babestu dutenez, “Europako neandertalen artean itsas baliabideen kontsumo esanguratsuaren lehen ebidentzia ematen du Figueira Bravak”.\nHain garai urrunetako arkeologian gertatu ohi den moduan, zaila da arrasto hauetatik ondorioztatzea norainoko garapena izan zuen itsasoarekiko harreman hori, adibidez, arrantza bezalako jardueretan. Zentzu honetan, egileak zuhurrak izan dira. Ohi bezala, ikerketarekin batera argitaratutako iruzkin batean egon da askatasun handiagoarekin ideiak plazaratzeko toki aproposa. Bertan, Tubingengo Unibertsitateko (Alemania) Manuel Will ikertzaileak aurkikuntzaren garrantzia goraipatu du. “Badirudi hasierako Homo sapiensek kostaldeekin eta itsas janariekin zuten antzeko elkarrekintzak erakusten dituela aurkikuntza berri honek”. Atzerapauso bat eman eta ikuspegi berri horretatik “irudi osatuagoa” eskuratzeko beharra azpimarratu du: “zenbait egoeratan, bi espezieek antzeko portaerak partekatzen zituzten”. Halere, hutsune gehiegi geratzen direla aitortu du, eta, horregatik, itsasoaren igoeraren arazoa aintzat hartuta, urpeko arkeologia bultzatzeko beharra azpimarratu du Willek.\nZilhão et al. (2020). Last Interglacial Iberian Neandertals as fisher-hunter-gatherers. Science, 367, eaaz7943. DOI: 10.1126/science.aaz7943.\nArgitalpen-data: 2020/03/27 · Atala: Dibulgazioa, Kolaborazioak\nLapak historiaurreko klimaren eta orduko giza portaeraren adierazle gisa – Zientzia Kaiera\n2 abuztua, 2021\n[…] eta arkeologikoetan. Zehazki, oskol arkeologikoen analisiak aukera emango du historiaurrean giza populazioek itsas ingurunea nola ustiatzen zuten jakiteko eta iraganeko klima-aldaketek giza talde haietan zer eragin izan zuten […]


Pribilegioen kudeaketa okerra Honeywell-en INNCOM INNControl 3-n | BCSC - Zibersegurtasun Euskal Zentroa\nPribilegioen kudeaketa okerra Honeywell-en INNCOM INNControl 3-n\nArgitalpen data: 2020/02/19\nINNControl 3, 3.21 eta lehenagoko bertsioak\nHoneywell-eko ekipoak ahultasun baten berri eman du, pribilegioen kudeaketa oker erakoa, bere INNCOM INNControl 3 produktuari eragiten diona.\nErabiltzaileak harremanetan jarri behar dira INNCOM-eko salmenta ordezkari batekin edo baimendutako sistema integratzaile batekin, beren sistema azken bertsiora eguneratzeko informazioa eskuratzearren. Honeywell-ek INNCOMen online zerbitzua ere eskaintzen du.\nAurkitutako ahultasuna, pribilegioen kudeaketa oker erakoa, baliatuz gero, erasotzaile batek erabiltzaile pribilegioak igo litzake INNControl aplikazioaren barnean, konfigurazio lokaleko fitxategiak aldatuz. Ahultasun horretarako CVE-2020-6968 identifikatzailea erreserbatu da.\nEtiketak: Eguneraketa, Azpiegitura Kritikoak, Osasuna, Ahultasuna


Zeruko ARGIA sutondoan argazkia\nJuan Bautista Larretak Oiartzabal sendiari Andoaingo Istuitza-Txiki baserrian ateratako argazki historikoa.\n1925ean Juan Bautista Larreta Andoaingo Azelain etxeko nagusiak, Azelaingo jauntxoa ere deituak, ateratakoa da; orduko Zeruko Argiak berak eskatuta. Baina nortzuk dira ARGIA eskuetan duen mutikoa eta bere inguruan dituenak? Nori ari zaio irakurtzen astekaria sutondoan? Andoaindarra da argazkian ageri den familia ere, Oiartzabal familia. Lontxo Oiartzabalek kontatu dizkigu argazkiaren xehetasunak, oraindik mutikoa zen bere 12-13 urteko aita baita erretratuko kideetako bat. “Aitonaren atzean agertzen dena da gure aita” adierazi digu; “eta bere anaia gaztea da Zeruko Argia irakurtzen ari dena”. Bere aitaren aldeko sendia da, eta bertan dira Lontxoren aitona-amonak zirenak, izeba-osabak… bakarra falta da, Lontxoren osaba gazteena, 1925ean oraindik jaio gabea.\nMaitea dute oso etxean argazkia. Espresuki astekariarentzat aterea izan zen, prestatutako irudia da, baina azken finean oiartzabaltarren familiako argazkia da; familiako altxor txikia. Gaur bizirik den oiartzabaltarren ondorengo bakoitzak du etxean arbasoen erretratua, baina Lontxok aitortu digu ez dela atera zen bakarra. Hiruzpalau argazki ba omen dira guztira, elementu batzuk lekuz aldatuta, batzuk jarri eta beste batzuk kenduta… Eskuineko egurrezko aulki horren gainean Txomin Agirreren Garoa eleberria jarrita dagoela ba omen da irudiren bat, adibidez.\nSenideen oroigarria izateaz gain baserriarena ere bada, Sorabillako lurretan dagoeneko ez baita haren arrastorik, 1988tik. Bota egin behar izan zuten eraikuntzaren egiturak zituen arazo batzuk medio.\nNeurriak: 70 zm X 52 zm


Sopelako Udala - Sopelako Udaltzaingoak 20 euroko billete faltsu bat atzeman du herriko jatetxe baten\nZu hemen zaude: Hasiera Albisteak Sopelako Udaltzaingoak 20 euroko billete faltsu bat atzeman du herriko jatetxe baten\nSopelako Udaltzaingoak 20 euroko billete faltsu bat atzeman du udalerriko jatetxe baten eta herritarrei eta batez ere merkatariei eta ostalariei, erne egoteko gomendioa eman die.\nHurrengo hauek dira billete faltsu baten aurrealderen eta atzealdearen ezaugarriak , bizilagunek benetako billete batekin konparaketa egin eta hurrengo desberdintasunak aurkitu ditzaten:\nUr-markarik ez da ageri.\nKalitate txarreko banda holografikoa, 20 €-ko inskripziorik gabe.\nAtzealdeko “20” zenbakiak aurrealdekoarekin kointziditzen du baina kalitate txarrekoa da.\nErliebe falta hautematen da motibo nagusian, letretan eta billetearen balioa adierazten duen zenbaki handian.\nSegurtasun hariaren falta.\nBanda irisatuaren falta hautematen da.


HELP! Laguntza plataforman sartuta | Tatum\nZalantzak dituzu plataformaren funtzionamenduaren inguruan? Beste irakasle batzuek Ta-tum nola erabiltzen duten jakin nahi duzu? Gure laguntza zerbitzuarekin harremanetan jarri nahi duzu? Erraz-erraza jarri dizugu! Laguntza estreinatuko dugu: funtzionalitate berria gakoa izango da bai irakasleentzat, bai ikasleentzat, eta profil bakoitzera egokituko da.\nLaguntza atalean, irakasleek Ta-tum erabiltzeko prestatutako bideotutorialak, prestakuntzako webinarren bideoak eta harremanetarako formularioa topatuko duzue. Non dago informazio guztia? Plataforman sartuta. Ta-tumetik, atal horretara sartzeko, egin klik galdera ikurraren ikonoaren gainean. Goiko barraren eskuin aldean dago.\n«Tutorialak» erlaitzak bideo guztietarako sarbidea ematen du. Bertan, Ta-tumen funtzionamendua pausoz pauso erakusten duten bideo guztiak ikus daitezke, bai irakasleentzat prestatu ditugunak, bai ikasleei laguntzeko prestatutakoak. Hala, klik bakarrean, informazio hori guztia kontsultatu ahal izango duzu, zalantza guztiak argitzeko, bai zureak, bai ikasleenak.\n»Webinarrak» erlaitzean, ikasturtean zehar adituek emandako online prestakuntzen bideoak topatuko dituzu. Bideo galeria honetan bi webinar mota daude:\nAbian jartzekoak; Ta-tum gelan erabiltzen hasteko. Plataformako erabiltzaile diren irakasle batzuek ikasleekin emandako lehen urratsei buruzko aholku praktikoak partekatu dituzte, irakurgaiei buruzko iradokizunak eta gelako dinamikak eta abar.\nPrestakuntzakoak, Ta-tumeko erabilera aurreratuan edo irakurketarekin lotutako kontzeptuetan sakontzen dutenak, profesionalen eskutik: Lara Meana, irakurketako bitartekaritzan aditua, edo Xurxo Cobelas, plataforman material didaktikoak sortzen aditua.\nGainera, Laguntza atalean, harremanetarako formulario sinplea duzu, kontsultak egiteko eta gorabeherak jakinarazteko. Egin klik pantailaren eskuineko beheko aldean dagoen «Laguntza behar al duzu?» botoian formularioa zabaltzeko. Gogoratu informazioa zehaztea eta, hala, zure kontsultari ahalik eta lasterren erantzun ahal izango diogu. Ta-tumera zer nabigatzailerekin sartu zaren eta zer gailu erabiltzen dituzun jakin behar dugu, kontsultako xehetasunez gain. Adibidez, liburu batean akatsen bat topatu baduzu, liburuaren izenburua, hizkuntza, orrialdea eta detektatutako akatsa zehaztu beharko dituzu\nIkasleek ere badute Laguntza atala. Haien profilerako aukeratutako edukia topatuko dute bertan: plataforma literaturako benetako detektibe gisa erabiltzen ikasteko bideotutorialak ikusiko dituzte.


Berakatz beltza, goi sukaldaritzatik guztion etxeetarako bidean - Geuria Merkatua\nBerakatz beltza, goi sukaldaritzatik guztion etxeetarako bidean\nBerakatz beltza, goi sukaldaritzatik guztion etxeetarako bidean –\nGeuria Merkatuan saltzen dugun elikagai bat aurkeztera gatozkizue gaur, berakatz beltza, merezi bezain ezaguna ez delakoan.\n“Baratxuri beltza, freskoaren heltze edo zahartze-prozesu baten ondorioz lortzen da”, diosku berau ekoizten duen Barabeltz etxeak, “prozesu horretan, beroak eta hezetasunak esku hartzen dute bi hilabete, bestelako ezein gehigarri ez kontserbatzailerik gabe”.\nAzkenaldian, goi-sukaldaritzan estima handitan duten berakatz beltza sukalde guztietara zabaltzen dabil, apurka apurka, bere berezitasunei esker: “usaina eta zaporea oso atseginak dira, baratxuriaren jatorrizko zaporearen arrastorik ez du. Ez da mina, eta ez du hatsik eragiten. Testura biguna du, gozoa da, erregaliza edo harana gogorarazten diguten ukituekin”.\nAparte, bere zaporeaz gain, baditu osasunerako mesedegarriak diren ezaugarri batzuk ere:\n– Kolesterola eta triglizeridoak murrizten laguntzen du.\n– Antioxidatzaileen iturri oparoa da.\n– Arterietako baso-zabaltzaile eraginkorra.\n– Energia-iturri naturala. Estresaren, antsietatearen eta depresioaren kontrako aliatu eraginkorra.\nBarabeltz etxeak eman digu ezaugarrion berri, baina beste horrenbeste diote, berbarako, CuerpoMente aldizkarian, non antioxidantetzat jotzen duten. “Antibiotiko natural aproposa ere bada, eta odol presio egokia mantentzen laguntzen du”.\nGainera, immunitate-sistema indartzeko elikagaien artean ere badago: Antibiralak direla-eta, “porruak, tipulak, tipulinak eta berakatza -berakatz beltza bada hobe- jatea komenigarria” dela diote, Koronabirusaren eraginez itxialdian gauden honetan kontutan hartzekoa dena. “Baratxuri beltzak infekzioen aurrean babestu egiten gaitu, eta infektatuz gero osatzen lagundu”, irakurri dugu Arnasketa-gaixotasunak sahiesteko sei elikagai izeneko erreportajean –gazteleraz dago-.\nBerakatz beltza osasunerako mesedegarria dela adierazten duten hiru adibide estekatu dizkizugu, baina itzul gaitezen sukaldera. Jarraian hiru errezeta emango dizkizugu, elikagai preziaturen zapore bereziaz ere goza dezazun.\nKarlos Argiñanok berakatz beltzarekin maionesa nola egin irakatsiko digu, eta Óscar Alamán “El Bravero”-k, bere aldetik, aliolia. Beste bien aldean ezberdina da Mikel Iturriagak “El Comidista”-n eman digun errezeta, espagetiak olagarro eta berakatz beltzarekin. On egin!\nGaiak: Elikadura Osasuntsua


Mondayko ur-jauziak - Wikipedia, entziklopedia askea.\nMondayko ur-jauziak (Paraguai)\n25° 33′ 43″ S, 54° 37′ 53″ W / 25.5619°S,54.6314°W / -25.5619; -54.6314Koordenatuak: 25° 33′ 43″ S, 54° 37′ 53″ W / 25.5619°S,54.6314°W / -25.5619; -54.6314\n3 zurrusta nagusi\nMondayko ur-jauziak (gaztelaniaz: Saltos del Monday) Paraguaiko hego-ekialdean dauden ur-jauziak dira, Paraguaik Brasil eta Argentinarekin duen mugatik hurbil. Hauek Paraná Garaiko departamenduko Presidente Franco udalerrian daude eta Mondayko udal parkea (gaztelaniaz: Parque Municipal Monday) izeneko inguru babestuko zati dira. Parkeak 9 hektareako azalera hartzen du.\nMondayko jauziak Paraguaiko lekurik ikustatuenetako bat da.\nUrteko batezbesteko tenperatura 21 °C-koa da. Tenperatura maximoa 38 °C-koa izatera irist daiteke; minimoa, berriz, 0 °C-ra jaits daiteke. Herrialdean urtean zehar metatutako prezipitaziorik handiena Paraná Garaia eskualdean neurtzen da. Neguan ihintza eta lainoak etengabekoak izan ohi dira.\nMonday ibaiak Paraná ibaian isurtzen du ura. Honen emaria aldakorra da, euri-sasoiaren arabera.\nUr-jauziak Monday ibaiaren bokaletik hurbil daude. Hauek, bere osotasunean, 45 metroko garaiera eta 390 metroko zabalera dute gutxi gorabehera. Zehazki hiru jauzi nagusiz eta beste txikiago batzuez osatuta daude.\nMultimedia: Saltos del Monday


Christine Etchevers margolariak egin du Durangoko Azokako kartela - Debagoiena - Goiena.eus\nChristine Etchevers margolariak egin du Durangoko Azokako kartela\nGoiena 2016-10-26 15:11\nGerediaga elkarteko lehendakari Nerea Mujika kartelaren egilearekin, Christine Etchevers-ekin.\nDurangoko Azokak 51. edizioaren kartela eta ildo nagusiak aurkeztu ditu gaur. Hasi da dagoeneko 51. ediziorako atzera kontua. Izan ere, aurten kulturaren plaza ohikoa baino lehenago helduko da: abenduaren 2tik 6ra arte helduko da, bost egunez berriro ere. Aurtengo kartelaren egilea Christine Etchevers margolaria da, Azokako kartela egin duen Ipar Euskal Herriko lehenengo egilea\nAurtengo edizioaren lelo nagusia Azoka bizitzearen esperientziarekin lotuta dago: Bizitzekoa DA!. Gerediagako presidente Nerea Mujikak azaldu duenez, hori baita 51. DA-k transmititu gura duen ideia: "Gazteei, nagusiei, haurrei, euskaldun berriei, zaharrei, euskal hiztunak ez direnei ere etortzeko eta Azoka bizitzeko eskatu nahi diegu".\n51.DA-ko kartela eta Ipar Euskal Herria\nIpar Euskal Herriko margolari esanguratsuenetako bat da. Horren erakusle dira jaso dituen sari guztiak, edo parte hartu duen erakusketa guztien zerrenda: Europako Arte Akademiaren saria, Toulouse-Hispania Saloiko domina, Europako Arte Akademiaren Imagination kopa… eta abar.


Kanpaina pantailetan egiten da - Gipuzkoako Hitza\n2019, maiatzak 24 Albisteak, Asteko Gaiak, gipuzkoa, Politika 328\nAurreikuspenek balantza EAJren alderantz eraman arren, Gipuzkoako foru hauteskundeetan lehia estua izango da jeltzaleen eta EH Bilduren artean. Kanpainan kaleratutako bi inkestei erreparatuz gero, EAJ lehen postuan indartu egingo dela dirudi. EITB Focusen arabera, 4,8 puntu egingo lukete gora jeltzaleek, eta botoen % 36,8 eskuratuko lituzkete; Ikerfel etxeak El Diario Vasco-rentzat eginiko inkestak, berriz, 2,9 puntuko igoera aurreikusten du EAJrentzat: botoen %34,9 eta hogei eserleku (orain baino bi gehiago).\nEITB Focusen arabera, EH Bilduk ere gora egingo luke: 2015ean baino 3,3 puntu gehiago lortuko lituzke (botoen %32,5). Ikerfelek jaso duenez, EH Bilduk 1,5 puntu egingo luke behera: botoen %27,7rekin eta bi eserleku gutxiagorekin (hamazazpitik hamabostera jaitsita). Sozialistei dagokienez, 2015eko emaitza bertsua aurreikusten du Ikerfelek (botoen %16,3 eta bederatzi eserleku), baina EITB Focusek 2 puntuko jaitsiera iragartzen du (botoen %14,7). Ikerfelek dio Elkarrekin Podemosen emaitzetan jaitsiera txiki bat egon litekeela, baina eserleku kopuruari (sei) eutsiko diola, eta PPrentzat puntu bateko jaitsiera iragartzen du, baina duen eserlekuari eutsita. EITB Focusek jaitsiera handiagoa aurreikusten du bi alderdi horientzat: 3,5 puntukoa Podemosentzat eta 2 puntukoa PPrentzat.\nIragarritakoa betetzen bada, Markel Olano izango da berriro Gipuzkoako ahaldun nagusia, baina EAJk laguntza beharko du gobernagarritasuna bermatzeko. Lehia estu horretan, inkestek ez asmatzea eta EH Bildu lehen indarra izatea ere gerta liteke. Joan den igandean, Batzar Nagusietarako hautagaiekin eta Gipuzkoako alkategaiekin eginiko ekitaldian, Arnaldo Otegi EH Bilduko koordinatzaile nagusiak esan zuen Gipuzkoan “irabazteko aukera errealak” dituztela. Irabaziz gero, halere, ez dirudi EH Bildu 2011ko emaitzak berritzeko moduan egongo denik; 119.000 boto eta 22 eserleku lortu zituen (EAJk, hamalau eserleku).\nBi oilar oilategian\nOtegiren arabera, oilategiko bi oilarrak dira EAJ eta EH Bildu, “menuko bi jaki garrantzitsuenak”, eta “osagarriak” dira gainerako alderdiak. Markel Olano, berriz, kanpaina osoan aritu da bi ereduren artean hautatu beharraz hizketan; EH Bildu iraganarekin eta EAJ etorkizunarekin lotu du hark. “Gure bizi eredua, gure ongizatea, gure lehiakortasun ekonomikoa, gure gizarte laguntzak jokoan baleude bezala bozkatu behar dugu”, adierazi du jarduneko ahaldun nagusiak, Twitterren kanpainan txiokatu dituen dozenaka mezuetako batean.\nTxio gehienetan, Olanok gipuzkoarrentzako arrisku gisa aurkeztu du EH Bildu: “Gipuzkoak ezin du arriskuan jarri egonkortasuna eta aurrerabidea dituen etorkizuna”; “azken legealdian buelta eman diogu paralisi egoerari, gobernantza modu berri batekin”; “aurrerabidean jarri gara berriro. Orain ezin dugu berriro atzera egin”. Horiek izan dira mezuetako batzuk.\nOlanok bezala, aldundirako gainerako hautagaiek ere kanpaina aktiboa egin dute sare sozialetan —baita herri eta hirietako alkategaiek ere, bakoitzak bere neurrian—. Azkenaldian, kalean baino gehiago, sare sozialetan egiten da kanpaina. EH Bildu izan da aktiboenetako bat, eta ia-ia momentuan eman du Juan Karlos Izagirre ahaldun nagusi izateko hautagaiak azken bi asteetan herriz herri eginiko biraren berri. Izagirrek ere bi aukera posibleri buruz hitz egin du hainbat mezutan: “EAJ-PSE akordioa ez da Gipuzkoako gehiengoaren isla. Akordio berriak behar ditugu, zabalagoak, herriaren borondatea eta aniztasuna kontuan izango dituztenak, herri akordioak. Hori posible izateko, EH Bilduk lehen indarra izan behar du!”.\nGipuzkoan lehen indarra izateko helburuaz ez ezik, 2015ean galdu zituzten udaletako asko berreskuratzeari buruz aritu dira EH Bilduko ordezkariak kanpainan, Izagirrek Arrasatera egindako bisitaren ondoren zabaldutako mezuaren ildo beretik: “Maiatzaren 26an berreskuratu egingo ditugu udalak, eta Arrasaten hasiko gara”. EH Bilduren kanpainako leloak dei zuzena egin die herritarrei: Zurekin Gipuzkoa gara izan da leloa, eta Gipuzkoa kendu eta haren lekuan herriaren izena jarri dute, tokian-tokian. Izagirrek hainbat sektoreri dei bera egin die bere txioetan: gazteei, protestan ari diren lehen arretako langileei, Kaleratzeak Stopeko kideei… Ia agerraldi guztietan errepikatu du herritarrak “erdigunean” jarriko dituztela.\nEmakumeen kirola izan da kanpainan denek aipatu duten beste gaietako bat; Realak Espainiako Kopa irabazi ostean alderdi guztietako hautagaiek baliatu zuten aukera haiek zoriondu eta emakumezkoen kirola babesten dutela esateko. Pedro Sanchez Espainiako jarduneko gobernuburuarekin agertu zen Denis Itxaso maiatzaren 15ean, Anoetan; aurretik, Granadan izan zen Kirol diputatu gisa, eta taldekideei harrera egin zien foru jauregian.\nGobernukide izan arren, kanpainako mezuetan EAJtik aldentzen saiatu da Itxaso. Ondorengoa da adibideetako bat: “Gipuzkoako udalerri guztientzat ariko den ahaldun nagusi bat behar dugu, eta ez soilik EAJk gobernatutako herrientzat ari dena. Olanori handi gelditzen zaio kargua”. EAJrekin gobernuan egin dituzten lau urteei ere egin die erreferentzia PSEko hautagaiak: “Gipuzkoako sozialisten ezaugarrietako bat izan da lortu dugula diputazioak kasu egitea orain arte nazionalismo hegemonikoak abandonatuta zituen tokiei, Pasaiari adibidez”.\nElkarrekin Podemoseko Maria Valientek feminismoa eta ingurumena izan ditu ardatz kanpainako mezuetan. Hautagaiak Twitterren erreferentzia ugari egin dizkie greban dauden zahar etxeetako langileei, Kaleratzeak Stop plataformaren eskaerei, pentsiodunei eta abarri. Juan Carlos Cano PPko hautagaiak Lehenik Gipuzkoa leloa erabili du bere txio guztietan, eta Bizkaiak Gipuzkoak baino gehiago jasotzen duela dioten txioak errepikatu ditu behin eta berriro; nabarmendu du gogor defendatzen duela “gipuzkoartasuna”. Bitxia bada ere, aurreko kanpainan ez bezala, PPkoak, kanpaina garaiko txioetan, ez dio egijn aipamenik Espainiari.


EBAZPENA, 2019ko irailaren 19koa, Energiaren, Meategien eta Industria Administrazioaren zuzendariarena, zeinaren bidez jendaurrean jartzen baita Euskal Autonomia Erkidegoko jasangarritasun energetikoari buruzko otsailaren 21eko 4/2019 Legea zati batean garatzen duen Dekretu-proiektua.\nEkonomiaren Garapen eta Azpiegitura Sailak dekretu-proiektu bat landu du, zeinaren bidez zati batean garatzen baita Euskal Autonomia Erkidegoko jasangarritasun energetikoari buruzko otsailaren 21eko 4/2019 Legea; proiektu hori Xedapen orokorrak lantzeari buruzko abenduaren 22ko 8/2003 Legeak zehazten duenaren arabera izapidetu behar da.\nHorrenbestez, xedapen orokorrak lantzeko prozedurari buruzko abenduaren 22ko 8/2003 Legearen 8. artikuluaren arabera, aurreproiektu hau jakinarazten da; horretarako, 20 egun balioduneko epea nahikoa dela uste da, iragarki hau Euskal Herriko Agintaritzaren Aldizkarian argitaratu eta biharamunetik aurrera.\nLehenengoa.– Jendaurrean jartzen da Euskal Autonomia Erkidegoko jasangarritasun energetikoari buruzko otsailaren 21eko 4/2019 Legea zati batean garatzen duen Dekretu-proiektua, hogei egun balioduneko epean, ebazpen hau Euskal Herriko Agintaritzaren Aldizkarian argitaratu eta biharamunetik aurrera.\nBigarrena.– Epe horretan, pertsona fisiko edo juridiko orok, publikoa nahiz pribatua izan, izango du aukera dekretu-proiektua kontsultatzeko Ekonomiaren Garapen eta Azpiegitura Saileko Energiaren, Meategien eta Industria Administrazioaren Zuzendaritzan (Donostia kalea 1, 01010 Vitoria-Gasteiz), Eusko Jaurlaritzaren egoitza elektronikoa (www.euskadi.eus), eta egoki ikusten diren alegazioak egiteko egoitza horietan.\nVitoria-Gasteiz, 2019ko irailaren 19a.


Erabiltzaileek Powerpoint, Open Office eta PDF formatuko aurkezpenak bidal ditzakete orrialde honetara. Aurkezpenak elkarrekin trukatzeko oso aukera interesgarria da, erabiltzaileek zintzilikaturikoa bertan gordea gelditzen baita guztiek kontsultatzeko.\nDokumentuetarako, aurkezpenetarako eta kalkulu-orrietarako leku egokia. Bertan, Googleeko Gmail kontua daukan edozeinek norberaren ordenagailutik, gertu edo urrun egon arren, dokumentuak ikusi, prestatu eta alda ditzake.\nMundu osoko mapak eskaintzen dituen Googleeko zerbitzua dugu hau. Mapak, satelite bidezko argazkiak eta beste hainbat zerbitzu eskaintzen ditu. Ohiko bilaketetan ere lagutzen du.\nPlanetako edozein lekutako GPS ibilbideak eta interesguneak (tracks eta waypoints) era errazean eta azkarrean aurkitu, argitaratuzea eta trukatzeko zerbitzua da. Bertan aurkituko dituzun ibilbideak GPS hargailuak erabiliz grabatu dira eta Wikoloc komunitateko partaideek borondatez argitaratu dituzte. Beraz, bertan aurkituko dituzun datuak eta informazioa doakoak dira. Lankidetzan aritu nahi baduzu, zure ibilbideak argitaratzeko erabiltzaile-kontua sor dezakezu. Bestalde, parte hartzeko beste modu bat iritzia eta balorazioa ematea da. Gainera, zerbitzua euskaraz erabiltzeko aukera ere badago.


Eusko Jaurlaritzak ZTBESko agenteen artean lankidetza-ikerketa sustatzeko programa bat ipini du martxan - SPRI\nSPRI » Basque Industry 4.0 » Eusko Jaurlaritzak ZTBESko agenteen artean lankidetza-ikerketa sustatzeko programa bat ipini du martxan\n24 uztaila, 2015\nArantxa Tapia sailburua, ekitaldian.\nArantxa Tapia sailburuak ELKARTEK aurkeztu du CIC Nanogunera egindako bisitaldian, eta zentroaren ibilbidea eta ikerketari egindako ekarpena goraipatu ditu. nanoGUNEk lau enpresa sortu ditu sei urtean, eta euskal enpresen eskura jarri nahi ditu nanomunduaren aukerak.\nArantxa Tapia sailburuak CIC nanoGUNE zentroa bisitatu du gaur goizean, eta, zentroko zuzendari Txema Pitarkerekin batera, bertatik bertara ezagutu ditu proiekturik berritzaileenak. Sailburuarekin batera izan dira Teknologia, Berrikuntza eta Lehiakortasuneko sailburuorde Estibaliz Hernáez eta Teknologia eta Estrategiako zuzendari Leire Bilbao.\nTapiak adierazi du beharrezkoa dela zientzia- eta teknologia-sistema Euskadiko enpresen esku ipintzea, eta gogorarazi du sistema hori osatzen duten eragileak berrantolatuta daudela.\nHalaber, esan du ikerleen ibilbide profesionala errekonozitu beharra dagoela, eta ZTBES berriki berrantolatu izanak horretan lagundu duela. Era berean, ELKARTEK programaren berri eman du: 20 milioi euro bideratuko dira lankidetza-ikerketa estrategikoetara.\nEuskal enpresen eskura jarri nahi ditu nanoGUNEk nanomunduaren aukerak\nNanoGUNEk, nanozientzia eta nanoteknologiarako euskal zentroak, 2009an zabaldu zituen ateak, Eusko Jaurlaritzaren bi ekimen garrantzitsuren bidez: nanoBasque estrategia eta Ikerketa Kooperatiboko zentroen (CIC) sarea abiaraztea. NanoGUNEri bikaintasuneko ikerketa-zentro bilakatzeko misioa ezarri zitzaion, Euskal Herriko lehiakortasuna eta garapen ekonomikoa areagotzeko.\nSei urte hauetan, nanoGUNEk aurrera egin du nabarmen, aparteko azpiegitura eta punta-puntako ikertzaileak, ikerketa-taldeen gidaritza bere gain hartu dutenak, batu baititu (Ikerbasque ikertzaileak guztiak). Gaur egun, 70 zientzialarik baino gehiagok osatzen dute lantaldea (gehienak aldi baterako ikertzaileak eta 25 herrialdetakoak). Ikerketa-talde honek, mundu osoko puntako taldeekin elkarlanean, emaitza bikainak lortu ditu oinarrizko ikerketan, mundu osoan aintzat hartu eta erabiltzen direnak. Guzti horri esker, teknologiaren transferentzia egin ahal izateko posizionamendu egokia lortu du nanoGUNEk, eta hori oso garrantzitsua izan da oinarri zientifiko-teknologikoa duten enpresa berrien sorkuntzan bereziki. Horrenbestez, esan dezakegu nanoGUNE mundu mailako aitzindarietako bat dela arlo bereziki lehiakorretan, hala nola grafenoaren arloan —karbono atomoz osatutako geruza bakuna—.\nOrain arte, nanoGUNEk lau enpresa sortu ditu: Graphenea, kalitate handiko grafeno-olatak komertzializatzeko; Simune, eskala atomikoko simulazioak, formakuntza eta euskarria eskaintzeko; Ctech-nano, materialei nahi diren ezaugarriak emateko estaldura eta ekipamenduak diseinatzeko; eta Evolgene, nanoGUNEk paleoentzima ultraeraginkorren berpizkundean duen ezagutza bioerregaien ekoizpenean erabiltzeko. Horretaz gain, 2015ean, beste enpresa bat (Prospero) sortzeko lan-ildo berri bat zabaldu du nanoGUNEk: masa espektrometriarako detektagailuak saltzea izango du helburu.\nBestalde, produktu berriak merkaturatuz ere sustatzen ari da teknologiaren transferentzia: esate baterako, “nahierara egindako nanozuntzak” (ehunak birsortzeko, bioteknologiarako, jakien industriarako, ehungintzarako, plastikoetarako, iragazkietarako, etab. erabili daitezkeenak), eta 3D inprimagailu oso berezi bat (Nanoburu), erabiltzaileari zuzenean nanozuntzak produzitzeko aukera emango diona. Azpimarratzekoa da, era berean, nanoGUNEk patente batzuk lizentziatu dituela dagoeneko; azkena, Danimarkako BluSense enpresari. Enpresa horrek teknologia patentatua erabili du mediku-analisiak egiteko gailu eramangarri bat ekoizteko, zeinak sakelako telefono bat konektatuta hainbat gaixotasun diagnostika ditzake bost minutuan eta odol-tanta bakarra erabiliz.\nBestetik, nanoBasque agentziak sustatzen dituen arlo estrategikoak gidatzea eta koordinatzea denez nanoGUNEren bokazioa, Euskal Herriko ikerketa-taldeen arteko lankidetza bultzatzen ahalegindu da, Eusko Jaurlaritzaren Etortek proiektuen barnean bereziki. Abiarazi den azken proiektuan, bat egin dute nanoGUNE, Tecnalia eta IK4ren gaitasunek (oinarrizko ikerketatik), Euskal Herriko hainbat enpresaren beharrei erantzuna emateko. Nanozientziak eta nanoteknologiak ematen dituzten aukerak ustiatzea du helburu proiektu horrek, itsas eta industria-inguruneetako korrosio- eta inkrustazio-arazoei aurre egiteko. Materialen narriaduraren aurkako konponbide bat topatzeak eragin handia izan dezake, besteak beste, zubieak, off-shore plataforma eolikoak edo itsasontziak bezalako azpiegitura estrategikoetan,, eta merkatu-aukera berri bat zabalduko luke zalantzarik gabe.\nELKARTEK, ikerketa-programa berria\nHorrekin loturik, Tapiak adierazi du Ekonomiaren Garapen eta Lehiakortasun Sailak ELKARTEK izeneko programa berri bat duela martxan, 20 milioi euroko partidarekin. Helburua oinarrizko eta industriarako ikerketa sustatzea da, guztia ere Zientzia, Teknologia eta Berrikuntzako Euskal Sarea osatzen duten eragileek elkarren artean lankidetzan jardunda.\nELKARTEK programaren helburua sareko eragileek emaitza hobeak eskuratzea da, lankidetzaren bitartez.\nOnartu berri den ekainaren 23ko 109/2015 Dekretuak eragile bakoitzaren helburua eta posizionamendu jakinak zehazten ditu, espezializazioari, bikaintasunari eta I+G+Bko balio-katean duen egoerari begira, Euskal Autonomia Erkidegoko ekoizpen- eta gizarte-kateari ahalik eta balio handiena emateko, guztia ere lankidetzaren eta osagarritasunaren bitartez.\nBerrantolaketa hori kontuan izanik, ezinbestekoa izango da eragileak dekretu berriaren arabera berriro akreditatzea, programa berri honetan parte hartu ahal izateko.\nELKARTEK programak diruz lagunduko dituen proiektuak\nEuskadiko 2020 Zientzia, Teknologia eta Berrikuntza Planean jasota dauden espezializazio-esparruetako sailetako jakintza-alorrak zabaltzea helburu duten proiektuak. Fabrikazio aurreratuarekin, energiarekin eta osasungintzarekin lotutakoak.\nZTBESko eragileen artean lankidetzan egindakoak beharko dute izan; Zientzia, Teknologia eta Berrikuntzarako Euskal Sareko hiru eragile-tipologiatako eragileen artean eginak, alegia.\nProiektu batek diru-laguntza jasotzeko, gutxienez 150.000 euroko aurrekontua aurkeztu beharko da proiektuko, 50.000 eurokoa partaide bakoitzeko.\n2.- Industria-potentzial handiko ikerketa-proiektuak\nZientzia, Teknologia eta Berrikuntzarako Euskal Sareko I+G unitateek gidatutako oinarrizko industria-ikerketako proiektuak, trakzio-gaitasun handikoak eta merkatuan inpaktu handia izan dezaketenak, betiere Euskadiko 2020 Zientzia, Teknologia eta Berrikuntza Planean jasota dauden espezializazio-esparruetan lerrokatuta.\nEnpresetako I+G unitateek modu indibidualean egin ahal izango dituzte, edota enpresetako I+G unitateek Zientzia, Teknologia eta Berrikuntzarako Euskal Sareko beste eragile batzuekin lankidetzan; azken kasu horretan, ezinbestekoa izango da enpresako I+G unitate batek gidatzea proiektua.\nProiektu batek diru-laguntza jasotzeko, gutxienez 100.000 euroko aurrekontua aurkeztu beharko du proiektuko, eta, lankidetza-proiektuen kasuan, 50.000 eurokoa partaide bakoitzeko.\nIndustria-potentzial handiko ikerketa-proiektuen laguntzak nolabait ere pizgarri izan daitezen, erakunde eskatzaileak laguntza eskatzen duen datatik aurrera hasten diren proiektuek bakarrik jaso ahal izango dituzte laguntzok.\n3.- Interes bereziko ekintza osagarriak:\nBerrikuntzako Tarteko Erakundeek esklusiboki garatutako proiektuak dira:\nProspekzio eta eskari goiztiarreko azterlanak egitea, edota ikuskaritza teknologikoa.\nI+G+Bko proiektuak prestatzen lankidetza teknologikoa emateko eta aholkularitzari laguntzera bideratutako ekintzak.\nIndarrean den ZTB estrategiarekin lotutako zabaltze-jardunaldiak edota -jarduerak\nI+G+B jakintzaren transferentzia kudeatzeko eta jakintza balioesteko jarduerak\nI+G+B nazioartekotzeko jardueretan parte-hartzea sustatzea\nJarduera osagarriak Euskadi 2020 Zientzia, Teknologia eta Berrikuntza Planean jasotako espezializazio-esparruekin lerrokatuta beharko dute egon.\nPrograma Euskal Herriko Agintaritzaren Aldizkarian uztailaren 29an argitaratu ostean jarriko da indarrean.\nRoboten, IoT-ren, eta adimen artifizialaren arteko konbinazioaren aldeko apustua egin du Inser Robóticak prozesuak erabat automatizatzekos


Ernest Hemingway 1953an, nobela idatzi eta gutxira.\nDonostia, 1960ko abuztuaren 21a. Ernest Hemingway eta Jose Artetxe Maria Cristina hotelean bildu ziren. 1952ko irailean idazle estatubatuarrak The old man and the sea nobela lehenengoaz argitaratu zuen eta, zortzi urte geroago, Artetxeren asmoa Hemingwayk nobelaren egile eskubideak doan ematea zen. Idazleak baiezkoa esan zuen eta 1963an, Itxaropena argitaletxeak Agurea ta itxasoa kaleratu zuen, Anjel Goenagak itzulita. Edizio horren hitzaurrean Artetxek berak Maria Cristina hoteleko bilera haren nondik norakoak jaso zituen.\n“Esku artian daukazun itzulpen onekin ba det zer ikusi”, idatzi zuen Artetxek. “Patxi Itxaropenak etziran pakerik ematen udaberritik.\n– Joan ari Hemingway'rengana eta eskatu akiok baimena bere nobela euskeraz argitaratzeko”.\nZezen zalea izanik, Hemingway Maria Cristina hotelean geratzen zen zezenketa egunetan. Horietako batean Artetxeri idazlea han izango zela abisua eman zioten eta “joan nintzan astiro hotelera. Bertako saloi zabal eta ederrak utsik zeuden. Udara igande arratsalde artan iñor etzan agertzen. Denak noski korridan ziran”. Lehenik “toreadore” bat sartu zela dio Artetxek, gero beste bat eta “alako batian Hemingway bizarduna agertu zan. Doña Maria'k [hoteleko zuzendariak] gerturatzeko kiñu egin ziran. Baño etzan errexa idazlearekin alkarizketa. Ez bai nintzan ni bakarrik bere zai”.\n“Ate ondoan jarri nintzan ausarki. Eta aterako zan une artantxe bertaratu nintzaion. Baita ere itz gutxitan esan bear zana.\n– Mendi inguru oetako izkuntzan agertu nai litzake zure El viejo y el mar. ¿Baimena ematen al-dezu?\n– Nik ez daukat ezer euskaldunen kontra (Yo no tengo nada contra los vascos) –erantzun ziran ia ber-bertan begirazun adiskidetsu biguin batez biltzen nindularik.\n– ¿Ondo egiña al-dago traduzioa?\n– Bai, oso ondo gañera.\n– Egizue ba nai dezutena. Nere abogaduari eskribitu akiozute.\n– ¿Nora eskribitu bear da?\nEta eiskeñi nion pluma eta baita Buenos Airesko eguneroko bat, beste paperik esku artian ez nuan da. Baita berak azkar asko eskribitu ere paper ertzian: ALFRED RICE 640. 5th AVENUE.\nAlkarri eskua eman genion eta estutu. Eta an joan zan beste lagun batekin arrimaillpean atea irikita zai zeukan automobil distikorrera”.\nHemingway hurrengo udan hil zen, “nobela euskeratuta” argitara eman baino lehen.


Hemen zaude: Hasiera → Denda → Gauak, neskak eta maletak → Iruzkina\n“Gauak, neskak eta maletak” diskoarekin datorkigu Txuma Murugarren, gure paisaia musikaleko bazterreko ahotsen artean ahotsena. Datorrela diogu baina benetan, joan doa. Murugarrenen hirugarren bakarkako lan honetan kantuak bidean doaz, gauez, argien lorratzak utziz nonahi.\n90. hamarkadan Sasoi Ilunak taldearen arima izan ostean, bakarkako hiru diskotan haragitu da Txuma. “Nire leihoak” bere lehenengo lanak, aparteko narratzaile bat eta interprete jori bat eman zigun ezagutzera diskoak izan zitzakeen produkzio estutasunen gainetik. Bere bigarrenean, “Hegazkinen Arima” izenburupean argitaratutakoan, musikalki aberastu eta estetikoki bestelako lurraldeetan barneratu zen, rockaren aurpegi gogorragoetan eta sotilagoetan murgilduz, pop-aren top-ek gustura hartuko luketen “Xumea” eta “maite zaitut” esateko modua aldatu zuen “Proposamena” bezalako bitxiak utzita.\n“Gauak, neskak eta maletak” honetan, bere kantuen soinua nolabait finkatu duen Txuma agertzen zaigu batetik eta aurreko lanean, beharbada, estu samar hartu zuen narratzailea bete-betean bestetik. Baina disko hau bi alderditan banatzea ez litzateke zilegi. Izan ere, batasun horretan datza beharbada “gauak, neskak eta maletak” honen betetasunaren funtsa. Diskoa zabaltzen duen “Borisenean” eta “Bidea”bikoan adibidez, Txuma melodikoena, Txuma klasikoena, arnas luzeko kontalaria agertzen zaigu uhin sendoak xehetasun txikiz aberasten dakien talde baten gainetik. “Gauaren amildegian” Txumak beste behin ere existentziaren metropolia zeharkatzera garamatza gauez, sirena bihurtzen diren gitarrekin eta beti aurrera, erretrobisorera begiratu gabe, garamatzan sekzio erritmiko batekin.\nAurkituko ditugu gure zainetako pultsua jaitsiko diguten kantuak: “Algara antzuak”, “Plinio zaharraren kaiera”; gehitxo azkartuko digutenak “Abiada, antsia eta hirurok”…Eta gaurik beltzenaren barruan, aurreko diskoko “Nire lagunaren ohea”-ren ildo musikaletik, hura gailendu eta bizitza noizbait ederra izan zela sinestaraziko digun “Gaueko orkestra”, Waits-en erara emandako kabareteko “biribilketa alegere” zoragarria. Eta esnatuko gara “Izara txuriak”-ekin goizaren argi larura, mamuak stand-byn dauden goizera, musika kutxa baten notek izatea baretu diezaguten.\nGure eztarririk latzen eta ederrenetako batek kantatuko bideko dizkizu kontuok eta atzeko eserlekuan larregi mugitu barik doazen musikariek, beharrezkoa denean bakarrik egingo dizute berba. Txuma Murugarrenen bakarkako bidaian tarte interesgarria da “Gauak, neskak eta maletak”. Gidariak badaki zer dioen eta baita nola ere. Barrutik egindako diskoa da, norberaren heldutasunarengandik aterata eta euskal musikari ikuspuntu pertsonal eta jarrera berezia dakarkiona.


Urte berriarekin batera... Gabonetan jai etxeko txikienentzat - Oihaneder Euskararen Etxea\nHasiera » Albisteak » Urte berriarekin batera… Gabonetan jai etxeko txikienentzat\nUrte berriarekin batera… Gabonetan jai etxeko txikienentzat\n2019-12-04 / oihaneder\nBosgarren urtez Gabonetan jai familia giroan euskaraz gozatzeko ekimena bueltan da. 2020ko urtarrilaren 2 eta 3an Oihanederren ur-biltegian izango ditugu Benetan be eta Pantzart konpainiak, Ezta pentsatu ere!, Plisti-Plasta eta Amilami ikuskizunak aurkeztera. Gabonetan jai Goian proiektuak antolatutako ekintzekin osatuko da. Parte hartzeko izena eman behar da abenduaren 16tik aurrera webgunean jarritako formularioa beteta; Oihanederren harreran ere.\nFamilian gozatzeko musika, antzerkia eta ipuin kontaketa musikatuarekin estreinatuko du 2020a Oihanederrek. Ikuskizunak urtarrilaren 2an eta 3an izango dira, ur-biltegian. Saioak adin ezberdinetako umeei zuzenduta egongo dira.\nUrtarrilaren 2an Benetan be! antzerki konpainiaren Ezta pentsatu ere! antzezlana egongo da, 4 urtetik aurrerako umeei zuzendua. Ostean, musika tailerra egingo dute Goianeko kideek. Hilaren 3an, Pantzart konpainiaren Plisti-Plasta ikuskizuna egongo da, 1-3 urte bitarteko haurrentzat, goizeko 11:00etan. Ondoren, 12:30etan, konpainia berak Amilami ipuin kontaketa musikatua eskainiko dute.\nParte hartzeko izena ematea beharrezkoa izango da:\nABENDUAREN 16AN 11:00ETATIK AURRERA Oihanederren webgunean dagoen formularioa bete beharko da.\nOihanederren harrerara gerturatzen denak ere izango du aukera bertan izena emateko.\nUmeak ezinbestean helduren batek lagunduta egon behar dira.\nIzen-emate bakoitzak ume 1 eta heldu 1entzat balioko du.\nHeldu bakoitzak bi izen-emate egin ditzake gehienez.\nIzena eman eta hurrengo egunetan baieztatuko da izen-ematea.\nAteak ikuskizunak hasi baino ordu laurden lehenago zabalduko dira. Hiru saioak euskaraz izango dira.\nSARRERA GUZTIAK AGORTU EGIN DIRA. ESKERRIK ASKO ESKAINITAKO HARRERA BEROAGATIK!


2. Artikulua.- Indarreangotasuna.\nHernaniko Plan Orokorraren elementuen aldaketa Proiektu honen behin-betiko onespenaren erabakia argitaratzen deneko biharamunean sartuko dira indarrean Arau hauek.\nArau hauetarikoren baten edo batzuren deuseztasunak, deuseztapenak edo aldaketak ez du gainerakoen baliotasunean eraginik izango, hauetariko bat, haiekiko elkarlotura edo menpekotasun zirkunstantziengatik aplikaezin suertatzen den kasuan izan ezik.\nDerogazioak, bera sortzen duen arauak zehazten duen hedadura edukiko du.\n3. Artikulua.- Arauzko Iturriak eta Hierarkia.\nIzaera osagarriz eta aurrikusten ez diren alderdi guztiak erregulatzeko, Eraikuntzari buruzko Udal Ordenantzak aplikatuko dira.\n4. Artikulua.- Garapen Planeamenduaren Programa.\nEsku artean dugun aldaketa hau, Lurralde Zatiketen apartatuan eta dagozkien hirigintz fitxetan adierazita geratzen diren Plan Partzial, Berezi, Xehekapen Azterlan eta Urbanizazio Proiektuen bidez osatu eta garatuko da.\n5. Artikulua.- Hirigintz Proiektuen Edukina.\nAurreko artikuluan aipatzen diren hirigintz dokumentuen edukina eta zehaztapenak, Arau hauetan xedatutakoari eta, halaber, Lurzoruaren Legeak eta bere Arautegiek ezarritakoari ere egokituko zaizkio.\nIII TITULUA Probetxamendu Eskubide eta Lagatzeak.\n6 Artikulua.- Derrigorrezko Lagatzeei buruzko Arau Espezifikoak.\nHau dela eta, horietariko bakoitzak emaitzazko batezbesteko probetxamenduaren %90erako eskubidea edukiko du.\nProbetxamenduen asignaziorako ez da lurren kalifikazioa kontutan hartuko.\nLagatzea eta iharduketa sistemak: Konpentsazio sisteman, batezbesteko probetxamenduaren %10aren lagatzea gauzatzen deneko lurzorua erabat urbanizatuko da aipatu jabeen kargura.


Ritsos eta Pizarnik dakartza Munduko Poesia Kaierak bildumak | Kultura | GARA\nRitsos eta Pizarnik dakartza Munduko Poesia Kaierak bildumak\nEuren herrialdeetan, Grezian eta Argentinan, eragin handieneko XX. mendeko poeten artean daude Munduko Poesia Kaierak bildumako azken bi liburuen protagonistak diren Yannis Ritsos eta Alejandra Pizarnik. Joannes Jauregik eta Asier Sarasolak euskaratu dituzte, hurrenez hurren, euren poemak. Horretarako euren lan oparoa laburtzen saiatu dira, biak izan baitziren idazle emankorrak. Ritsosek ideia politiko markatuak zituen, Pizarnik egunerokotasunaz aritzen zen.\nAurrerantzean Susa argitaletxeak emango dituen Munduko Poesia Kaierak saileko liburuak binaka aurkeztuko dituztela iragarri zuten atzoko aurkezpenean. Era berean, lehen bikotea ekarri zuten: Yannis Ritsos eta Alejandra Pizarnik. Greziarra lehena, argentinarra bigarrena.\nSaileko zuzendaria den Beñat Sarasolak azaldu zuenez, bi lanok «ondo islatzen dute bildumaren izpiritua», enkargua jaso aurretik gustuko poeta bana itzultzen hasiak zirelako dagoeneko bi egileak. Ritsosen lan oparoaren bilduma, 27. Munduko Poesia Kaiera, Joannes Jauregik laburtu eta euskaratu du. Jauregik greziarretik itzuli ditu poesiak zuzenean, beste hizkuntzetako itzulpenen laguntzarekin. Itzultzaileak azaldu zuenez, Ritsos konpromiso politiko handiko gizona izan zen, eta hori bere lanetan argi eta garbi islatzen da.\nAberatsa izandako familia batean jaio zen Ritsos, eta giro jantzian hezi zen, gainbehera ekonomikoa etorri zitzaien arte. 16 urterekin umezurtz gelditu eta Atenasera joan zen lanera. Sorkuntza artistikoarekin lotutako lan desberdinetan aritu zen, Alderdi Komunistarekin bat egin zuen arte. Orduan iritsi ziren gerrak eta diktadura, eta kartzelan zein kontzentrazio esparruetan egon zen preso, tarteka, 65 urte bete zituen arte.\nRitsosen lana kronologikoki baino, poema luze eta laburren artean banatuta dagoela uste du itzultzaileak. «Poema luzeak dira mamitsuenak, baina badirudi horiek sortzen ari zela sortzen zitzaizkion beste ideiak apuntatu egiten zituela», azaldu zuen Jauregik. Bere esanetan, batzuetan badirudi poema luzeak aise idatzi zituela eta laburrek, ordea, askoz lan gehiago eman ziotela. Aurkezpenean kopla batzuk aukeratu zituen Jauregik jendaurrean errezitatzeko.\nRitsos, Odysseas Elytis eta Yorgos Seferis hartzen dira XX. mendeko Greziako poetarik bikainenentzat. Kaieretara ekarri dutena izan zen Literaturako Nobel saria eskuratu ez zuen bakarra, atarian gelditu zen arren.\nAlejandra Pizarnikek ez zuen espetxean amaitu, baina bai psikiatrikoan. Bizi zen garaiarekin bat ez zetorren eta horrek 36 urterekin bere buruaz beste egitera eraman zuen. Asier Sarasola itzultzaileak azaldu zuenez, sortzaile amorratua izan zen bere bizitza laburrean, 19 urterekin lehen liburua eman zuenetik.\nHainbat liburu argitaratu zituen, aldizkarietarako ere idatzi zituen poemak eta, bere suizidioaren ostean, orri pila bat topatu zituzten bere etxean poemez josita. Horiek eguneroko bat osatzen dute, baina poesia formatuan. Zuzenketa eta berridazketa prozesu obsesiboen ondorioz, gelditu diren testuak ondo aukeratutako hitzez daude osatuta, ez dago bat bera ere soberan, eta, horregatik, mantso eta adi irakurtzeko poemak dira.\nPizarnik hainbat gairen inguruan aritzen zen beti, eta horiek dira hain zuzen 28. Munduko Poesia Kaiera gidatzen dutenak: haizea, gaua, ametsa, haurtzaroa eta heriotza. Sarasolaren arabera, poema gero eta soilagoak idatzi zituen, «ia prosa poetiko bihurtuz amaieran».\nPizarniken inguruan, berriz, «poeta gaitzetsia» izan zela azaldu zuen Sarasolak. «Txistea eginez, ‘sexua, drogak eta rock and rolla’ », bota zuen Sarasolak. Adikzio ugari izan zituen bere bizitzan zehar, eta harreman finkorik ez baina bai bi sexuetako maitale ugari. «Argentinan, 1955. urtean, oso fededuna zen giroan, bazuen txalotuko zuenik, baina baita zapalduko zuenik ere», adierazi zuen.\nItzultzaileak bi poema aukeratu zituen irakurtzeko, guztiz kontrajarriak, Argentinara heldutako familia judu batean jaiotako idazlearen pentsamenduen aldakortasunaren seinale.


Ferixa Nagusiko jaien balorazioa ezagutu nahi du Udalak — Elgetako UdalaTelegram GlyphTelegram Glyph\nFerixa Nagusiko jaien balorazioa ezagutu nahi du Udalak\n2015-07-10T08:43:00+02:00 2015-07-10T08:43:00+02:00 2015-07-10T08:43:00+02:00\nHerritarren iritzia jaso gura du Udalak. Galdetegi bat banatu dute etxez etxe. Bete eta udaletxera itzultzeko eskaera egin diete herritarrei. Jai batzordea deituko dute herritarrengandik jasotako balorazioen irakurketa egiteko.\nJoan dira 2015eko Ferixa Nagusiko jaiak. Orain, herria txukundu eta balorazioa egiteko unea iritsi da. Udal arduradunek jaiak ondo joan direla uste dute: "Jende askok egin du lana jaiak aurrera atzeratzeko eta horiei eskerrak ematea besterik ez da gelditzen", esan du Iraitz Lazkano alkateak.\nBaina herritarren iritzia ezagutu nahi dute udaletxean, eta galdetegiak banatu dituzte etxez etxe. Bete eta udaletxera itzultzeko eskaera egin diete herritarrei. Udaletxera eraman daiteke edo danonartian@elgeta.net helbide elektronikora bidali. Balorazio orri gehiago dituzte udaletxean.\nJai batzordea ere deituko dute hurrengo egunetan balorazio horien irakurketa egiteko.\nJaitsi balorazio orria


Gazteak protagonista aurtengo xanistebanetan | El Diario Vasco\nOiartzunGazteak protagonista aurtengo xanistebanetan\nGeroz eta neska gehiago ateratzen dira sokatiran. Argazkiak aurtengoan lortutako sariarekin. / GARAÑO\nGazte eguna igandea bazen ere, bost egunetan kaleak bete dituzte gazteek\nGARAÑO OIARTZUN. Jueves, 9 agosto 2018, 08:52\n580 gazte inguru bildu ziren plazan igande eguerdian. 13:30etan hasi ziren hurbiltzen lehenak eta Altsasuko Gurasoek gazte txupinazoa bota zuten. Oso eskertuak azaldu ziren kamisetan haien irudia jarri zutelako eta hitz batzuk esan zituzten suziria bota aurretik. Herriko gazteek pankarta erraldoi bat bota zuten udaletxeko balkoitik behera.\nOndoren, mahaiak montatzen hasi ziren eta arratsaldeko 14:30ak aldera bazkaltzera eseri ziren. Lehenik paella jan zuten eta ondoren oilaskoa. Postrerako, berriz, profiterolak. Eguraldia lagun izan zuten gazteek, are gehiago, 30 gradu inguru zeuden bazkaltzeko momentuan eta urezko pistolak ez ziren falta izan. Iturrian hainbat eta hainbat gazte ere freskatu ziren.\nJarraian, dena bildu eta jokoek hartu zuten plaza. Aurreko urtean irabazitako taldeak antolatu zituen jokoak eta momentu ederra pasa zuten bai parte hartzaileek eta baita ikusleek ere. Bukatzean, poteoa hasi zen Elektrotxufla txarangarekin. Herriko taberna gehienetatik pasa ziren kantuz eta dantzan. Landetxe plazan bukatu zen. Karaokeak ere ez zuen hutsik egin. Asko animatu ziren oholtzara igotzera eta kantu ederrak abestu zituzten. Ezten Giro taldearen erromeriarekin ere.\nJaien azkeneko egunean urtero egiten da truk txapelketa eta aurtengoa 23. izan da. Madalensoro pilotalekuan jarri zuten zita truk zaleek arratsaldeko 16:30ean eta arratsalde guztian zehar hamaika bikote pasa ziren bertako mahaietatik. Irabazleak Gorka Mitxelena eta Aitor Mitxelena izan ziren, 22 urteko gazteak. Haiek aipatu zutenez, ez zuten espero irabaztea: «esperientzia handia zuen jendea zegoen eta urteak daramatzate jokatzen. Gu denbora librean aritzen gara, lagunartean, baina tarteka txapelketarako ere tarte bat hartzen dugu». Mariskada, Cava eta txapela eraman zuten etxera eta baita irribarre zabal bat ere.\nElite eta 23 urtez azpiko pelotoiak korritu zuen LXXI. Xanisteban txirrindulari sarian. Ikuskizuna bermatzen duen ibilbidea prestatu zuen beste behin Lartaungo Zikloturista Elkarteak. Irabazlea Javier Gil Baqué-Ideus-BH taldekoa izan zen. Bigarren eta hirugarren postuetan, berriz, Sureda eta Ballarín. Gil oso pozik agertu zen sari banaketaren ondoren. «Egindako lan guztiaren fruitua izan da garaipena eta urte hasiera zail bat ahazteko modua, osasun arazoak izan baitut. Horregatik, laguntzen nauen orori eskaini nahi diot garaipena, haiena ere badelako». Lagun eta familiakoak ere gogoan izan zituen eta Aurrera jarraitzeko indar gisa hartu zuen garaipena.\nIgandean jokatu ziren Oiartzungo binakako pala txapelketako finalak kontzejupean. Nesketan, Maiza-Agirre bikoteak irabazi zuen Galdos-Mitxelenaren aurka. Hain zuzen ere, 30-15 egin zuten. Mutiletan, berriz, Galdona eta Sarasti 28-30 Juanes eta Hernandez. Hauexek aurtengo irabazleak. Haurren partidak ere izan ziren aurretik. Benjaminetan Ian-Ander 13-14 Aiert-Ugaitz, eta gazteetan, Ekain-Markel 16-12 Lier-Haitz. Erakustaldi ederra eman zuten herriko gazteenek.\nAurten lehen aldiz, Gora Xanistebanak herri krosa egin da suziriaren aurretik. Arratsaldeko 16:30etan hasi ziren haurrak eta 17:00etan helduak. Taldeka zein banaka hartu zitekeen parte, eta maila honetan herriko lau gaztek irabazi zuten: Eneko Iparragirre, Aitor Zabaleta, Nabil Salma eta Andoni Arrieta. Zorionak laukote eta jarraitu kirolean egurra ematen!\nXanisteban egunarekin ospatzen da urtero Sokatira txapelketa eta aurten ere ez zuten hutsik egin. Generazio berriak sartzen ari direla adierazi dute antolatzaileek eta giro oso polita sortzen dela baieztatu dute. «Jendea probatzeko gogoz sartzen da eta ondoren urtero apuntatzen dira. Seinale ona da hori». Neskak geroz eta gehiago direla ere adierazi dute, aurten talde bat gehiago atera baitute; 5 hain zuzen. Ekintzaz jositako astea izan da Oiartzunen eta orain hurrengo urterarte itxaron beharko dute. Hainbat bazkari, lehiaketa, erakusketa, pilota partida eta bertso emanaldi izan dira eta denen gustuko egitaraua antolatzen saiatu direla aipatu dute Festa Batzordekoek. Hala ere, gogoraratu dute bilera irekiak direla eta edozein herritarrek parte hartu dezakeela; bai elkarte gisa eta baita norbanako gisa ere. Beraz, animatzeko deia egin dute, ideia freskoak beti eskertzen baitira.\nXanisteban festa ederrak Oiartzunen Herriko pilotari gazteak emaitza onak lortu dituzte asteburuan


"Hainbat kanpaina antolatu genituen, lehenengoa, tokiko bost kirolarirekin, gazteriaren arreta erakarriko zutelakoan, eta oihartzun handia izan zuen. Zaintzaile jarreran azaltzen ziren bost txapeldun ziren, kirolezko lelopean. Honen ondoren, mendekotasunari buruzko eztabaida bat antolatu genuen beste emakume talde batzuekin, zaintzera behartuak sentitzeak suposatzen duena, galtzen ditugun autonomia, lan eta bizitza aukerak, eta jasaten dugun presioari buruzkoa. Familiaren nahitaezko zerbitzurako intsumisioa aldarrikatzen hasi ginen, hala nola pertsona guztientzako ardurak lortzeko erakundeen erantzukizuna\n"Sei urtetan zehar autolaguntza lantegi hauetara joan ziren emakume askok eta gizon batzuk, arduraren etikari buruz eraiki den emakumezkoen identitate hori zalantzan jartzen saiatzen ginen. Zaintzen badugu solidarioak garelako da eta zaintzeari uko egitera beldurrik ez izatearen normalizazioa genuen helburu”, María Rosarioren hitzetan.\nBegoñak aurrekoa berresten du eta gehitzen du: “Ezinbestekoa iruditzen zitzaigun emakumeek zainketa lanak beste batzuen esku uztea ikastea, horretarako zeuden zerbitzu publikoak erabiliz edota eskatuz, ez zeudenean. Emakumeentzako ardura lanen kostua zein zen azaltzea izan zen gure lana, kontziliazio gaietan erakundeek bere ardura onartu zezaten. Ermua-ko Udalak beharra ikusi eta gaur egun lantegi praktikoak antolatzen ditu ikuspegi honekin".\nPlan honen helburu nagusia hurrengoa da: “mendekotasunerako arretako zerbitzu publikoen funtsezko hobekuntza eta gizonen eta emakumeen arteko ardura zereginen banaketa hobeagoa, azken hauek famili esparruan duten laneko gainkarga gutxitzeko, gizartean jasaten duten diskriminazioaren arrazoi nagusia deuseztatuz". Eremu publikoan, zerbitzu eta lekuen handiagotzea, informazioaren eta langileen baldintza laboralen hobekuntza, eta mendeko pertsonentzako hirisgarritasuna eta higikortasunaren hobekuntza ere begiesten du planak, elkartze-lanaren sustapenarekin batera… Famili eremuan, emakume eta gizonen arteko erantzunkidetasunean jartzen du arreta eta zaintzaileek gizartean duten parte-hartzean... Planteamendu guzti hauek, beste emakume taldeetatik sortu zirenekin batera, 2008an Portugaleten ospatu ziren IV. Jarduera Feministetan aurkeztu ziren.\nAsanblada osatzen duten 50 emakumeen adinaren bataz bestekoa berrogei urtekoa da, gutxi gora behera, eta ia guztiak etxetik kanpo egiten dute lan. Honi esker, enpresa batzuen berdintasun planetan parte-hartzeko aukera izan dute, hala nola hauen jarraipena egiteko. Horietako bat, Tenneco, - udalerriko garrantzitsuena- 600 langiletik gora ditu. “Plan honetan, koerantzukizunak bere garrantzia du. Ardura eta ugaltze lanen banaketaren borrokan, gizonek aitatasun-baimenetan parte hartzea eskatzen dugu, gehienetan emakumeak direlako baimen hauek hartzen dituztenak bere lan ibilbideetan duen ondorioekin, bai soldaten eta bai erretiro pentsioen esparruan. Asanbladako lehen garaiko feministak diren enpresako emakume langileek sustatu dute plana”.


Gemma Cuervo, Ohorezko Max Saria 2021 - bizkaie.biz\nBizkaie! 2021-06-18 09:09 Kulturea\nIbilbide oparoagaitik, izakera ekintzaileagaitik eta antzerkiari daukotsan maitasunagaitik.\nGemma Cuervo | Ikusi handiago | Argazki originala\n2021eko Ohorezko Max Saria SGAEko Zuzenbide Handiko Alkargoak Gemma Cuervo aktoreari emotea erabagi dau, aho batez, Arte Eszenikoen arloan egindako lan guztiagaitik. Interprete lanetan egindako ibilbide oparoa eta aitzindari lez aintzat hartu dauen batzordeak, bide batez, Espainiako antzerkigintzan enpresari bezela egindako lana eta antzerki errepertorioaren aurrean agertutako konpromisoa be azpimarratu nahi izan ditu.\nKataluniako interpreteak urriaren 4an jasoko dau saria, Bilboko Arriaga Antzokian, SGAE Fundazinoak Bilboko Udalaren, Bilboko Arriaga Antzokiaren eta INAEM erakundearen banesari esker atontzen dauen Arte Eszenikoen Max Sarien XXIV. edizinoaren ekitaldian. Albistearen barri izan ostean, aktoreak saria ezustean jaso dau: Nire bizitzako momentu gorena da, pozgarria izan da, eta umezarora bueltau nau pozarren.\nGemma Cuervo Bartzelonan jaio zan 1934an. Antzerkiko, zinemako, irratiko eta telebistako aktorea eta Televisión Española Estudio 1 programa dramatikoko irudi ezaguna, enpresa arloan be nabarmendu zan Cuervo, Fernando Guillén Cuervo senarragaz batera, antzerki konpainia propioa sortuz 1969an. Sasoi haretako zentsureari aurre egin behar izan eutsen, izan be, arteetarako denpora nahasiak ziran, eta, bereziki, emakumearentzat; ama eta enpresaburu roletan bere burua kokatzea lortu eban.\nIrabazitako sariei jagokenez, besteak beste, Antzerki Sari Nazionala (1965) eta Madrilgo Erkidegoko Zidarrezko Dominea (2018) ditu.\nGemma Cuervok 60 urte baino gehiagoko ibilbidea egin dau ehun antzezlan, hogeita hamar telesail eta 60 film baino gehiagotan. Beragaz batera, agertokiaren gainean zein atzean, Adolfo Marsillach (2000. urtean aintzatespen hau bera irabazi ebana), 1960an, Harvey antzezlanean bere lehen papel profesionala eskaini eutsona edo Fernando Fernán Gómez, El mundo sigue filmean be zuzendu ebana, gaur egun sasoi guztietako espainiar zinemearen gailurtzat hartzen dan filma.\nMax Sarien izakera ibiltaria Estaduko hainbat antzokitara zabaldu da 24 edizinoetan zehar eta honegaz hiru aldiz nabarmendu dira antzerki eta jantzako profesionalei egindako aintzatespen honeek Bilbon: 2001ean, uriaren sorrerearen 700. urteurrenaren ondoren, Arriaga Antzokiak laugarren edizinoa hartu eban, Emilio Aragón eta Fernando Bernuésen zuzendaritzapean eta José Ibarrola eszenografoaren aholkularitzea izan eben. Max Sariak 2007an bueltau ziran Bizkaiko uriburura, orduko haretan Euskalduna Jauregira.\nBartzelona, Kordoba, Guadalajara, Las Palmas, Madril, Sevilla, Valentzia, Valladolid, Vigo, Zaragoza eta oraintsu Malaga uriek be jaso ditue sari honeek aurreko edizinoetan.\nEstadu mailako Arte Eszenikoen saririk ospetsuenek 24 urte beteten ditue eta lehiaketa bakotxeko 20 kategoria eta hiru sari berezi izango ditue: gaur aditzera emondako Ohorezko Max Saria, Arte Eszenikoen ekarpen, emote eta aldekotasunagaitik persona baten ibilbidea bereiziko dauena (aurten Gemma Cuervori egokitu jakona); Ikuslegoaren Max Saria, #VotaMax online aplikazinoaren bidez publikoaren botu gehien lortzen dituan ikuskizunari emongo jakona; eta, Izakera sozialeko Max Saria, proiekzino sozialaren dimensinoa batzen dauen autorpena eta aurten Donostiako Teatro Estudio amateur taldeari egokitu jakona, 50 urteko ibilbideari autorpen ukaezina.\nAzken urteotan, Arte Eszenikoen Max Sariak sektoreko erreferente bihurtu dira, gero eta jarraitzaile gehiago lortu ditue eta mueta guztietako eta Estadu osoko konpainien interesa piztu dabe. Azken edizinoa, Malagako Cervantes Antzokian egin zan 2020ko irailaren 7an, gune kultural horren 150. urteurrenean. Danetara, 386 ikuskizun aurkeztu ziran prozesuan parte hartzeko.\nSGAE Fundazinoak 1998tik antolatzen ditu Max Sariak. Joan Brossa poeta eta artista plastikoak (Bartzelona-1919/1999) diseinau eban saria berez, ha gerraosteko Espainiako artearen kolektibo barritzaileetako baten bultzatzailea izanik. Sari honeek sendotu egin dira azken urteotan, Estaduko arte eszenikoen arloko aintzatespen zabalena bilakatuz.


Elcano, lehen mundu-bira marrazki bizidunetako filma iritsi da pantaila handietara, lehen mundu-biraren bosgarren mendeurreneko ospakizunen harira. Filma Joan Sebastian Elkanoren hagiografia hutsa da, eta inperialismoaren gorazarre erabatekoa egiten du. Kolonialismoaren zuriketa nabarmen hori bat dator Espainiako Estatuan bizi dugun inperiofilia-aroarekin. Ez da harritzekoa filmak Espainiako Kultura eta Kirol Ministerioaren finantzazioa edukitzea eta RTVEren parte-hartzea. Harrigarriagoa da, ordea, filma euskaraz filmatuta egotea eta EITBk parte hartu izatea, baina agerikoa denez, mendebaldar nagusitasunaren sinesmena guztiz hedatuta dago.\nelnacional.cat | Gustau Nerín @gustaunerin\nFilmak Magallaesen espedizioa aurkezten digu, baina espainiar onen eta portugaldar gaiztoen antagonismoa ardatz hartuta, soil-soilik. Portugaldarren gaiztakeria aitzakiatzat hartzen da espainiarrak historiako on gisa justifikatzeko filmeko bilbean. Espainiarrak eta portugaldarrak espezieen bidea kontrolatzeko borrokatzen zirela naturalizatu egiten da, bi potentzion grina hegemonikoa inondik ere auzitan jarri gabe. Espedizioan joandakoek bidean aurkitutako gizarteak infantilizatu eta gutxietsi egiten dituzte etengabe, eta “basati” inozo gisa aurkezten dizkigute. Gidoia Pigafettaren –espedizio hartako kronista ofiziala– testuetan oinarrituta dago, berez, eta ontzat ematen ditu haren arrazoibideak. Ángel Alonso zuzendariak egin duen gauza bakarra zera izan da: Pigafettaren diskurtso inperialista hartu, pixka bat leundu, garai berrietara egokitu eta marrazki bizidunetara eraman.\nEspainiar espedizioa espezieen uharteraino gidatu zuen Moluketako neska baten eta Elkanoren arteko ustezko amodio-istorioa dugu filmaren gai nagusienetako bat. Istorio horren bidez, protagonista humanizatu egiten dute eta maitasuna herrien arteko oztopoak gainditzeko modua dela sinestarazi nahi zaigu. Istorioa asmakeria hutsa da, ordea. Izan zen erlaziorik espedizioko kideen eta beste gizarte batzuetako emakumeen artean, bai, baina erakusten zaigunaz guztiz bestelakoa. Magallaes hil ondoren espedizioko komandantea izan zen Juan López de Carvalhoren istorioa, adibidez, ederki dokumentatuta dago, baina filmean ez da haren berri ematen, jakina. Magallaesekin itsasoratu aurretik Brasilen izan zen Carvalho: han harremana izan zuen indiar batekin eta seme bat izan zuen harekin. Egungo Rio de Janeirotik gertu dagoen Santa Luzia badiaren ondotik igarotzean, bien bila joan zen eta espedizioan eraman zituen. Arazoa Bruneira iristean hasi zen. Carvalhok bertako hiru emakume bahitu zituen (oso ohitura arrunta espedizio haietan, Pigafettak azaldu bai, baina filmak ezkutatzen duen arren). Bahiketa hura mendekatzeko, Borneoko jendea lehorrean zeuden espedizioko kide batzuk bahitu zituzten, tartean Carvalhoren semea eta maitalea. Carvalho ez zen haietaz arduratu: Bruneiko hiru emakumeak ohelagun gisa saldu eta bere bidaiarekin jarraitu zuen, bahituak bertakoen esku utzita.\nFilmak goitik behera desitxuratzen ditu mendebaldarren eta beste gizarteen arteko erlazioak eta ezkutatu egiten du esklaboak zeuzkatela. Moluketako “Enrike leiala”, adibidez, Magallaesen konfiantzazko gizon gisa aurkezten zaigu. Leialtasun eta mirabekeria ikaragarriko Enrike hura, “Malakako Enrike” edo “Enrike beltza” gisa ezagutzen zena, existitu egin zen eta bera izan zen lehen mundu-bira egin zuen pertsona, baina Enrike esklaboa zen: Magallaesek erosi zuen Moluketara egin zuen aurreko espedizio batean, eta berekin eraman zuen munduari bira ematera, interprete gisa erabiltzeko. Ez zen Magallaesen konfiantzazko gizona izan eta, gainera, ez zion askatasuna eman. Bera hiltzean aske utziko zuela agindu zion, besterik ez (librea izan balitz, seguruenera ez zen inoiz ontziratuko). Magallaes hil eta gero, ordea, espedizioko gainerako kideek ez zioten agindutako askatasuna eman nahi izan Enrikeri eta honek espainiarren kontra konspiratzen bukatu zuen, antza denez. Filmean ikusten ez dugun beste gauza bat da espedizioak bidean aurkitzen zituen gizarteetako jendea bahitzen zuela batzuetan. Pigafettak Patagoniako pertsona baten bahiketaren berri ematen digu: ontziratu eta egun batzuetara hil omen zen, “baina ez, Pablo izenarekin bataiatu aurretik”, Pigafettak errukiz eransten duenez.\nEspedizioko kideek aurkitzen zituzten gizarteen aurkako mespretxua erakusten zuten etengabe. Guamera iritsi zirenean, “Lapurren uharteak” izena jarri zieten Marianei, bertakoen elkarrekikotasun-sistema ulertu ezinik. Oso argi zeukaten “basatiak” kristautzeko beharra (filmean erakusten ez bada ere), beren erlijioa besteen gainetik zegoela uste baitzuten, eta berena zela egiazko jainko bakarra. Izan ere, Mactan uharteko gudua –Magallaes bertan hil zen– almirantea bertakoak kristautzeko zeukan nahiaren ondorioz piztu zen, berez. Gogoan izan behar dugu espainiarrek ezinikusi handia zietela musulman guztiei, Islamek espezieen lurreko bidean zeukan kontrola saihestea baitzen haien helburua, kontrol horrek izugarri garestitzen baitzituen espezieak. Horrek Asiako populazio musulmanen aurkako oso jarrera gogorra piztu zuen espediziokideen artean.\nItsasoko zaldun haiek\nFilmaren lehen zatian onartu egiten dira marinelen artean zeuden tirabirak, haietako asko beren nagusia utzi nahi izaten baitzuten askotan, ez arrazoirik gabe: espedizioan joandako 239 lagunetatik 35 baino ez ziren itzuli etxera. Baina Elcano, lehen mundu-bira-n haien arteko adeitasuna da nagusi. Juan de Cartagenaren matxinada aipatzen da filmean baina ez, aldiz, altxamenduak porrot egin eta Magallaes mendekoei gailendu zitzaienean, honek berrogei pertsona hil zituela eta haien gorpuak zintzilik eduki zituztela zenbait astetan. Ildo berean, matxinoetako baten erbesteratzea erruki-ekintza gisa azaltzera iristen da filma: Patagonian abandonatu zuten, bizirik ateratzeko batere aukerarik gabe. Espedizioko buru militarrek modu tiranikoan jokatu zuten, egia, baina Magallaesen eta Elkanoren aurka zeuden marinelen arteko laguntasuna ere ez zen handiegia. Pazifikoko uharteetan, marinel batzuk matxinatu eta matxinadarekin bat egin ez zuten kideak esklabo gisa saldu zituzten. Espedizioko kideen gose ikaragarria erakusten digu filmak, baina ezkutatu egiten dizkigu gizon haien miseria moralak. Antonio Salomón izeneko ofiziala Antonio Ginovés marinel gaztea sodomizatzen harrapatu, eta urkatuta hil zuten. Ginovés abusu baten biktimatzat hartu zuten eta ez zioten zigorrik jarri, baina hainbesteraino estigmatizatu zuten, bere buruaz beste egin baitzuen uretara jauzi eginez. Marrazki bizidunetan ez dugu Ginovésen aipu txikirik ere aurkituko.\nFilmaren arabera, lehen mundu-bira abenturako kirolen txapelketa guztiz arrakastatsu nahiz izugarri gogor baten tankerako zerbait izan zen. Ekonomikoki, espedizioa arrakasta izugarria izan zen, itzultzea lortu zuen bost ontzietako bakarraren kargamentuarekin bost ontzien gastuak berdindu baitziren. Maila politikoan, berriz, inpaktua apalagoa izan zen: Espainiako Estatuak ez zuen espezieen bidearen kontrola lortu inoiz. Indietatik Asiarako itsasbidea, Ameriketan barrena, oso gutxi erabili zuten, baina hari esker Marianak eta Filipinak uharteak konkistatu zituen Espainiak. Filmean, baina, dena da triunfalismoa.\nEspiritu inperialaren heziketa\nElcano, lehen mundu-bira-k zaplazteko latza ematen die, ordu eta erdiko entretenimenduaren bidez, azken hamarkadetan esplorazioak eta fenomeno koloniala modu serio eta sistematikoan ikertu dituzten historialari eta irakasleei. Espainiar mito nazionalistak eta mendebaldar supremazismoa guztiz bereganatzen ditu filmak, europarren eta beste gizarteen arteko erlazioen gaineko sakoneko gogoeta oro baztertzen dituelarik. Gidoiaren oinarritzat hartu omen duten Pigafettaren beraren Relazioni in torno al primo viaggio di circumnavigazione [Lehen mundu-birari buruzkoak] liburuan aipatzen diren Magallaes-Elkanoren espedizioaren alderdirik ilunenak berak ere alde batera utzi dituzte. Lehenik eta behin, alboratu egin dituzte espedizio haietan parte hartu zuten mendebaldar arrunten esperientziak (Harry Kelsey-k The first Circumnavigators. Unsung Heroes of the Age of Discovery [Munduari bira eman zioten lehenak. Deskubrimenduen aroko heroi ezezagunak] kronikan maisuki azalduak). Baina, larriena dena da filmak gutxietsi egiten duela beste herri batzuen existentzia eta alde batera uzten duela europarren presentziak Ameriketako eta Pazifikoko herrialdeetan izandako eragin gogorra (Marshall Sahlinsen Islands of History [Historiako uharteak] bezalako liburuetan bikain aztertua). Laburbilduz, umeen artean inperialismoaren dohainak saltzera bideratutako filma dugu Elcano, lehen mundu-bira.\nErreportaje hau Elnacional.cat gunean Gustau Nerínek argitaratu zuen, euskaratuta ekarri dugu ARGIAra egilearen baimenarekin.\nKanal hauetan artxibatua: Elkanoren mundu bira | Zinema


Floreagak gaur abiatuko ditu kultur jardunaldiak Azkoitian. Noticias de Gipuzkoa\nFloreagak gaur abiatuko ditu kultur jardunaldiak Azkoitian\nGarbiñe Biurrun epailearen hitzaldi batek irekiko du aurtengo egitaraua\nJabi Leon - 2017(e)ko maiatzaren 2a, asteartea - 06:11etan eguneratua\nAlai Batza taldeko hainbat kide Baztartxon eskainitako jaialdi batean. (n.g.)\nazkoitia- Azkoitiarrek Floreaga salestar ikastetxeak eta bertako Guraso elkarteak elkarlanean antolatzen dituzten XXVIII. Euskal Kultur jardunaldiekin disfrutatzeko aukera izango dute hilabete honetan zehar. Aurtengo edizioan hiru saio egingo dira;denak doanekoak eta interesa duten herritar guztien partaidetzari irekita egongo direlarik.\nEdonola ere, 2017ko Euskal Kultur jardunaldien egitarauari hasiera ona emateko Garbiñe Biurrun epaile ezagunaren hitzaldia izango da gaur (20.00etatik aurrera) Floreaga ikastetxeko Don Bosco aretoan.\nLehen saio honetan Garbiñe BiurrunekJustizia eta gizartearen hainbat arazo gaiari buruz hitz egingo du ekitaldira gerturatzen diren guztien aurrean eta Joxe Agustin Arrieta irakasle azkoitiarra arituko da gidari lanetan.\nFloreagako jardunaldien programarekin jarraiki, bigarren saioa egingo da hilaren 10ean (20.00etan eta ikastetxeko Don Bosco aretoan).\nEgun horretan, mahaingurua egingo da, Alai Batza: 30 urte izenburupean eta Koldo Vergara, Cristina Arrizabalaga, Zezilio Salas eta Amaia Arteagaren partaidetzarekin. Moderatzailea, berriz, Jose Kruz Gurrutxaga aktorea izango da.\nEkimenaren antolatzaileek jakinarazi dutenez, “Alai Batza taldeak 30 urteko historia oparoa du jada eta hilaren 10eko mahaingurura hurbiltzen direnek bere sorrera, ibilbidea eta ezaugarriak ezagutzeko aukera bikaina izango dute”.\namaitzeko, kantu jiraFloreagako XXVIII. Euskal Kultur jardunaldiak borobiltzeko hirugarren saioa egingo da maiatzaren 25ean. Hori bai, egun horretan ez da inolako hitzaldi edo solasaldirik egongo. Izan ere, antolatzaileek kalera atera nahi izan dute programa eta egun horretarako kantu jira prestatu dute erdiguneko kaleetan zehar, beti ere, “betiko euskarazko kantu tradizionalak lagun artean kantatzeko”.\nFloreaga ikastetxeko familiak azkoitiar guztiak animatu nahi ditu hilabete honetako kultur ekitaldietan parte hartzera.


Goierri-Urola Garaian hasi dugu Osakidetzaren beharrezko egitura ahultzen duten lan pilaketagatiko kontratuen aurkako salaketa dinamika | LAB SINDIKATUA\nZerbitzu Publikoak Osasungintza Goierri-Urola Garaian hasi dugu Osakidetzaren beharrezko egitura ahultzen duten lan pilaketagatiko kontratuen...\nGoierri-Urola Garaian hasi dugu Osakidetzaren beharrezko egitura ahultzen duten lan pilaketagatiko kontratuen aurkako salaketa dinamika\nGaur LABek prentsaurrekoa eman du Donostian. Bertan, Goierri-Urola Garaiko 43 lanpostu egiturazko plantilan sartzeko hasiko duen prozesu judiziala aurkeztu du sindikatuak. Goierri-Urola ESIko Zaida Casalesek, Arabako ESIko Jesus Oñatek eta Eneko Pascual Donostialdeko ESIko kideak hartu dute parte agerraldian.\nBadira 2 hilabete LABeko kideok Osakidetzako 2018ko kontratazio txostena aurkeztu genuela. Txosten sakon honek zuzendaritzaren azken urteetako kontratazio politikak Osakidetzako plantilaren infradimentsioa ekarri duela erakusten du, inolako zalantza izpirik gabe.\nTxosten honek azaleratzen dituen ondorioak benetan kezkagarriak dira, 26.000 langileko egiturazko plantillan izkutuan dauden 3.000 lanpostu falta dira, behin-behinekotasuna %35tik gorakoa da, langileen prekarizazioa jasangaitza eta erabiltzaileek merezi duten kalitatezko arretaren galera islatzen du.\nBehin-behineko kontratuekin eta prekarioki estaltzen ari diren 3.000 lanpostu hauek egitura barnean egon beharko lukete, mugikortasun prozesuetan zein Enplegu Eskaintza Publikoan eskainiz.\nArgi dago Euskal Osasun Publikoari ezarritako politika neoliberalak dituen ondorioak: Osasun egituraren murrizketa, arretaren kalitatearen galera, kanporatze politikak hauspotu, iruzurra indartu edota fakultatibo kategoria jakin batzuetako sarrerara baldintzatzeko zerbitzu buruek duten ahalmena, eta honek ekar ditzakeen ustelkeria kasuak.\nGaur, plantilaren behar bezalako neurriratzea lortzeko egingo dugun prozesu judizialaren lehen pausuaren berri ematen dugu. Lehen salaketa multzoa Goierri-Urola garaiko ESI-an dauden 43 koderik gabeko plazak izkutatu dira (70 badira ere jarraipenean ditugunak, 43 hauek egiturazkoak dira, 2 zein 3 urtetik gorako frogatutako iraupenarekin). Lanpostu hauek kontratazio prekarioarekin estaltzen dira, eta kasu batzuetan, 3 urte pasa baino lehen eteten dituzte egituran sartu behar ez izateko, jarraian kontratu prekario berri batekin estaliz. Iruzurreko praktika hauen froga argiak ditugu, Osakidetzaren zuzendaritzari helarazi dizkiogu, eta ez badu bere erantzunkizuna betetzen, bukaeraraino iritsiko gara salaketa hauekin.\nJakin dugunez, Goierri-Urola garaiko ESI-ak eskatu egin zuen plaza kode kopuru bat; gaurkoan, 43 kode exijitzen dizkiogu formalki Osakidetzari, ez dezan ssasun publikoa egoera penagarri honetan utzi duen bidetik jarraitu.\nBestalde, kanporatzea eta zentru pribatuetara egiten diren deribazioak gero eta ugariagoak dira osasungintza publikoan. Nori datorkio ondo egoera hau? Osakidetzako plantilla behar bezala neurriratuta egongo balitz ez litzateke zerbitzu pribatuetara inolako deribazioren beharrik egongo, ez ebakuntzetarako, ez erresonantziak egiteko, ez beste inolako zerbitzurik emateko.\nGaurkoan, 43 plaza kode exigitzen dizkiogu Osakidetzari Goierri-Urola garaia ESI-an, baina 3.000 dira Osakidetzan falta direnak. LAB-etik argi esan nahi dugu afera honek berebiziko garrantzia duela Euskal Herriko jendarteak behar duen kalitatezko osasun zerbitzu publikoaren biziraupenerako. 3.000 plaza hauen egonkortzea eta mugikortasun zein EPE prozesuetara ateratzea dira LAB-en lehentasunak.\nlanen pilaketagatiko kontratuak


Donostia Zinemaldia :: Donostia Zinemaldiak 70. ediziorako filmen online izen-ematea ireki du\nHemen zaude: Lehen orrialdea > 70. Edizioa 2022 > Berriak\t> Donostia Zinemaldiak 70. ediziorako filmen online izen-ematea ireki du\nDonostia Zinemaldiak 70. ediziorako filmen online izen-ematea ireki du\nDesirée de Fez, Juan G. Andrés eta Ione Hernández Hautaketa Batzordean sartu dira, eta Annina Wettstein da Alemaniako, Austriako eta Suitzako zinemaren ordezkari berria\nDonostia Zinemaldiak ireki egin du 70. edizioan parte hartu nahi duten filmen aurre-hautaketa. Oraingoz, WIP Latam, WIP Europa eta Nest ez diren gainerako sailetan parte hartu nahi duten filmek eman ahalko dute izena. Aipatutako sailetako izen-emateak ekainean irekiko dira; beraz, EZ dira orain erregistratu behar.\nAurreko urteetan bezala, izena emateko prozesuan, filmen arlo hauetan aritzen diren pertsonen genero-identifikazioari buruzko informazioa eskatuko da: zuzendaritza, ekoizpena, gidoia, muntaketa, argazkia, musika eta, aurten hasita, baita soinua ere.\nAurre-hautaketan izena emateko epea 2022ko ekainaren 20an amaituko da.\nInformazioa, parte hartzeko arau orokorrak, sail bakoitzaren araudia eta online inprimakia Zinemaldiaren webgunean daude eskura: www.sansebastianfestival.com\nHautaketa Batzordeko eta nazioarteko ordezkarien sareko kide berriak\nDonostia Zinemaldiak Desirée de Fez kritikaria, Juan G. Andrés kazetaria eta Ione Hernández zinemagile eta irakaslea sartu ditu Hautaketa Batzordean. Horrela, bete egin dira geratu ziren hiru hutsuneak: José Ángel Herrero-Velarderena, duela gutxi hil delako; Natalia Marínena, batzordea arrazoi pertsonalengatik utzi duelako, eta Amaia Serrullarena, Zinemaldiko beste proiektu batzuetan arituko delako.\nGainera, Annina Wettstein programatzailea Zinemaldiaren Alemaniako, Austriako eta Suitzako ordezkari berria izango da. Wettseinek Christine Dollhofer ordezkatu du, Vienna Film Fundeko arduradun izendatu baitute.\nZinema programatzailea, San Gallen (Suitza) jaioa, 1977an; Zürichen eta Berlinen bizi da. Hainbat zinema-jaialditako hautaketa-batzordeetako kide izan da, baita komisario eta programazio-saileko buru ere. Gaur egun, Rotterdamgo Nazioarteko Zinema Jaialdiko programatzaile bat da, eta alemandun herrialdeetako eta Eskandinaviako (Finlandia eta Islandia barne) film luzeen hautaketa gainbegiratzen du. Halaber, Suitzako Kultura Bulego Federaleko Film-en saileko kide zientifiko bat da. 2018tik 2021 arte Leipzigeko Zinema Dokumentalaren eta Animaziozkoaren Nazioarteko Jaialdiko Hautaketa Batzordeko kide ere bada. Gainera, hainbat proiektu zinematografikotako ikertzaile izan da, eta zinema-jaialdi ugaritako epaimahaiko eta finantzaketa-batzorde bateko kide. Gizarte Antropologiako, Literatura Frantseseko eta Kudeaketako masterra du (Züricheko Unibertsitatea), eta Suitzako Zinema Akademiako kidea da.


6. EGUNA – Transitoak\nKategoria: 6. EGUNA\n2015-06-17 Lutxo Egia6. EGUNA\n“Ez duk Aupa Etxebeste bat egingo, ezta?”, adarra jo zidan lagunak. Flâneur-ak gara, kalezaleak, paseatzaileak, harat-honat eta firin-faran ibili zaleak, Charles Baudelaire eta Robert Walser-en jarraitzaileak, hiri-psikogeografien maitaleak. Baina badirudi gaurregun urrutiago bizi garela kaletik, plazatik. Halako agorafobia transmoderno bat.\nPerformancearen arrakasta plazaratzean datza, soziabilitate-maila koxka bat igoaraztean. Plazan izatea. Eta horregatik abiatu naiz hiriko plaza nagusietako batera, Erriberako merkatura, Oskorrik kantatutako txorizo-saltzaileen artean galtzen. Moldatu egin naiz, ez da horren konplikatua 200 gramo pernila nahi duzula ulertaraztea. Aurpegiak aurpegi, kopurua modu askotan adieraz daiteke eta denak baliagarri.\nPlaza fisikoan gora eta behera ibili izana aitzakia da gaurkoan plaza politikoaz aritzeko. Euskaraz argitaratutako lehen liburuan, Bernard Etxeparek “Euskara, jalgi hadi plazara” idatzi zuen. Plaza politiko batez ari zen, noski, hitz idatziaren beharraz. Baina horren urrutira joan gabe, Korrika 2015eko mezuan Lorea Agirre ere akordatu zen plazarekin: “Egiteko hautatu egin behar da, plazan sartu. Bazterretik plaza erdira etorri eta lekuaz jabetu. Euskara plaza publikoan jokatzen da, eta plazaren izaera publikoa euskaran”. Eta horretan datza ikusezin izateari utzi nahi izatea, plaza politikora etortzea. Eta ni neu halaxe nabil egunotan: paradoxikoa badirudi ere, hizkuntzaren periferiara abiatu erdigunea bilatzeko.\nAsier Altuna eta Telmo Esnalen filma gogoan, “Aupa Etxebeste bat egitea” deitzen dio Hibai lagunak zuloan geratzeari. “Orduan, ez duk AE bat egingo, ezta?”, trufatu zitzaidan. Eta neronek: “Aupa Etxebeste fisikoa ala politikoa?”. Lasai, oraingoz ez bata ez bestea.


Irekia Eusko Jaurlaritza - Gobierno Vasco :: Eusko Jaurlaritzak hamaika milioi inbertitu ditu bost euskal enpresatan\nEusko Jaurlaritzak hamaika milioi inbertitu…\n- Gestión Global de Matricería, FGM S.Coop., Histocell, Lagun Artea eta Abra Focus Investment izan dira Arrisku Kapitaleko sozietate publikoaren bidez uztailean gauzatu diren operazioen onuradunak. 800 lagun enplegatzen dituzte guztien artean.\n- Aurten, Industria, Berrikuntza, Merkataritza eta Turismo Sailari atxikitako Arrisku Kapitaleko Sozietateak 14,6 milioi euro inbertitu ditu EAEn kokatutako 9 konpainiatan.\nArrisku Kapitalaren Sozietateak bost enpresatan parte hartu du. Bostetatik lehena Gestión Global de Matriceria da, trokelgintzako eta matrizegintzako makinak, tresnak eta horien osagarri guztiak fabrikatzen dituena. Fabrika Bizkaian kokatuta dago eta 22 langile dauzka. Bigarrena FGM, S.Coop da, Mondragón Korporazioaren barruan dauden eta altzariaren sektorean diharduten Fagor Mueble, Danona eta Coinma enpresen bat egitetik sortu den sozietatea. Sozietate horiek enpresa bakar batean elkartu dira, lehiakortasun handiagoa lortzeko, beraz espero dute salmentak %15 handituko direla urte honetan. Sozietate berri horrek 146 langile enplegatzen ditu.\nHirugarren operazioa Histocell enpresan egin da; 38 langile dituen enpresa bioteknologiko bat da eta kapital zabalkunde bat egin du non bere bazkideek parte hartu baitute. Laugarrena Lagun Artea da, siderurgiaren eta galdategien sektorean proiektuak egiten dituen enpresa. Konpainia honek 285 langile ditu.


Neguko zazpigarren elurtea, Elgetan - Elgeta - Goiena.eus\nNeguko zazpigarren elurtea, Elgetan\nLarraitz Zeberio Lekuona 2018-03-19 22:27\nElgetako Domingo Iturbe kalea gaur 20:30ak aldera.\nElur-ura izan da goizean Elgetan. Lehenengo elur malutak 16:00etan bota ditu eta atertu moduko bat egin ostean 18:00ak aldera bota du berriz. Orduan bai zuritu egin dira bazterrak. Arreta handiz ibili behar da errepidean. Segurtasun Sailak eman duen informazioaren arabera (22:22) kontuz gidatu behar da Karabietan, Pagatzan zein Kanpanzarren.\nAlerta laranja aktibatu du Segurtasun sailak elurragatik. Alerta, biharko 12:00etan kenduko dute, abisu horira pasatuko delarik. 18:00ak aldera bota du mara-mara Elgetan eta orduan joan da elurra bazterrak zuritzen.\nGaur gauean elur maila 200 metrotan kokatuko da eta bihar goizeko lehen orduan 100-300 metro artean egongo da, iragarpenen arabera.\nArretaz gidatzeko gomendioa egin dute Segurtasun Sailetik. Kontuz gidatu behar da Elgeta inguruko mendateetan. Udalak ere aktibatuta dauka elurraren protokoloa.\nMendateen egoera kontsultatzeko trafiko.eus.\nZazpi elurte aurten\nAbenduari hasiera emateko bota zuen lehenengo elurtea Elgetan eta herria zuri-zuri zegoela ospatu zuten herritarrek Euskararen Nazioarteko Eguna. Gabonak osteko eskolaratzea eta Inauteriak ere zuri joan dira aurten. Jarraian, negu honetako elurteak:\nHorrela joan da zuritzen Elgeta\nLarraitz Zeberio Lekuona 2018 mar 19 Elgeta


Getxoko udako kultur egitaraua - Kulturklik\nGetxoko udako kultur egitaraua\nGetxo 2020(e)ko uztailaren 17(e)tik 2020(e)ko irailaren 24(e)ra\nGetxoko udako kultur egitaraua: egitaraua (pdf)\nMartxoaren erdialdean, osasun-egoerak jarduera kulturala bertan behera uztera behartu zuen. Uztailean, lehenengo urratsak ematen hasiko dira normaltasunera itzultzeko. Hori dela eta, uztailean eta abuztuan Kultur Etxeak formatu txikiko programazioa prestatu du eta horretan Getxoko artisten aldeko apustua egin dute.\nEsparru itxietako ikuskizunen osasun-araudira egokitzeko, Muxikebarriko, Romo Kultur Etxeko eta Areetako Andrés Isasi Musika Eskolako aretoen edukiera murriztu egin da eta maskararen erabilera derrigorrezkoa izango da ekitaldi guztietan.\nMusikari dagokionez, udan genero eta estilo anitzez gozatzeko aukera izango dugu honako talde hauen eskutik: Basurita, Smile, The Old Timey String Band eta Itxaso González & José Luis Canal Dúo. San Lorentzo eguna ospatzeko, Biotz Alai abesbatzak ez du kale egingo ohiko hitzordura.\nGainera, haurrentzako eskaintza ere izango da udan eta bi txotxongiloantzezkizun egongo dira: “Txotxongilo bertsolariak” eta “Nahia eta Neo”.\nBestalde, Musika Eskolak ere eskaintza anitza gerturatuko dizkigu uztailean eta irailean. Uztailean jazza izango da erabateko protagonista Mario Clavell, Malú Garay, Miguel Salvadorren laukoteen eta Origen bandaren eskutik.\nIrailean, berriz, beste motatako doinuek hartuko dute eta honako talde eta artista hauek jardungo dira: Mississippi Queen & The Wet Dogs, Bringas, Matt Horan eta Afrika Bibang. Azkenik, irailean, pixkanaka-pixkanaka itzuliko dira ohiko programazioaren ekitaldi batzuk, esaterako Habanera Jaialdia. Halaber, bertsolaritza saioak ere izango dira eta tailer eta kultura ikastaroen eskaintza ezagutzera emango da, “Getxoko Balkoiak” ikuskizuna ahaztu gabe (azken horretan lehiaketan parte hartu zuten zenbait artistek parte hartuko dute).\nIturria: Getxoko Udala\nData 2020(e)ko uztailaren 17(e)tik 2020(e)ko irailaren 24(e)ra


Biologia molekularreko kontsumitzaileen fabrikatzaileak eta hornitzaileak - Txina Biologia molekularreko kontsumitzaileen fabrika\nBiologia Molekularra kontsumigarria\nZentrifugatzaile hodiak Produktuak\nLaborategiko ontziteria orokorra\nCovid-19 kontsumitzeko eskularru medikoak\nCovid-19 kontsumigarriak ez diren ehunak\nZelulen eta Ehunen Kultur Platerak\nPlaka guztiak LIFAN gela garbiko instalazioetan fabrikatzen dira, maila molekularreko kalitatea bermatzeko. Polipropilenozko plaka sorta zabalak laginak biltegiratzeko eta azterketak konfiguratzeko soluzio bikainak eskaintzen ditu, diluzioak eta alikuotak erraz maneiatu, biltegiratu edo garraiatzea ahalbidetuz. Plaka guztiek ANSI formatua dute sistema automatizatuekin bateragarritasuna lortzeko.\nAholku robotikoak Agilententzat\nLIFAN Aholku Robotikoa ingeniari eskarmentudunek diseinatu dute eta 100.000 mailako gela garbiko inguruneetan fabrikatzen dira, material bikainekin egindako prozesuak. Gure bezeroei entregatu baino lehen, produktu guztietara ISO 9001, ISO13485 kalitate kudeaketa sistemak ziurtatutako QC prozesu zorrotz baten bidez sartzen dira, kalitate gorena ziurtatzeko. Produktu guztiak DNasa / RNasarik gabekoak eta pirogenikoak ez direla bermatzen dugu, laborategiko esperimentuen zein diagnostiko klinikoen estandar altuena betetzeko.\nLIFAN Aholku robotikoak kalitate handiko polipropilenozko argi eta garbi fabrikatuta daude. Punten gainazalak prozesu berezi baten bidez sortzen dira. Prozesu horri esker, muturraren barneko azalera hidrofoboa bihurtzen da, beraz laginaren galera nabarmen murrizten da eta ugalkortasun nabarmen handiagoa ematen du euskarri kritikoekin lan egitean.\nLIFANek automatizazio sistema desberdinetarako aholkuen OEM irtenbide integrala eskaintzen du. Aholku automatikoak prozesuaren kontrol zorrotzen pean zehaztapen zorrotzekin fabrikatzen dira eta automatizazio bidez muntatzen dira errendimendu eta kalitate koherentea bermatzeko.\nAholku robotikoak Hamiltonentzat\nAholku robotikoak Tecan-erako (Teken)\nErretentzio txikiko pipeta puntak\nProduct izena: atxikipen txikiko pipeta puntak / xurgapen txikiko pipeta puntak\nLIFAN Erretentzio txikiko pipeta-puntak kalitate handiko polipropilenozko argi eta garbi fabrikatuta daude. Punten gainazalak prozesu berezi baten bidez sortzen dira. Prozesu horri esker, muturreko barruko azalera oso hidrofoboa bihurtzen da, beraz laginaren galera nabarmen murrizten da eta erreproduzigarritasuna nabarmen handiagoa da euskarri kritikoekin lan egitean.\nPipeta Aholku Unibertsala\nProduktuaren izena: Universal Pipette Tips\nLIFAN Pipeta Aholku Unibertsala kalitate handiko polipropilenozkoa da. Pipeta Mikro Aholkuak kalitate oneko produktu kontsumitzaileak dira mikropipetagailurako.\nPCR mintza / PCR filma\nPCR mintza 96/384 PCR plakarako, putzu muti plaka PCR mintza ， 96/384 PCR platererako, putzu muti plaka, 100 tapiz garbiak poltsa bakoitzeko, 5 poltsa kasu bakoitzeko Ezaugarria: * Materiala: super kalitatezko PET plastikoa * Erabilera: onddo, bakterio eta mikroorganismoen kultura. * Pilatu daiteke lekua aurrezteko eta ona laborategiko ingurunerako. * Bateragarritasun ona, makina gehienetara egokituta. * EO esterila edo ez esterila * Paper-plastikozko poltsan edo plastikozko poltsan zigilatuta bilduta, kutsadura ekiditeko. * Erabilera ...\n96 ondo 200ul pcr plaka\n384 ondo 40ul pcr plaka\nPCR produktuak birjina primako polipropilenoekin fabrikatzen dira. Horren ondorioz, gardentasuna, leuntasuna, sendotasuna, ezaugarri antiestatikoen eta gasaren estankotasunaren arteko oreka ezin hobea erakusten duten puntak, zerrendak eta puntak sortzen dira.\nIzozte bideoak kalitate handiko eta ezaugarri berezietan oinarritutako aukerarik onena dira. * PP eta PE iraunkorrez fabrikatuta * 4 bolumenekin eskuragarri: 0,5 ml, 1,5 ml, 2,0 ml eta 5,0 ml * Elkarri lotzen diren tapoien diseinuak egokitasun zehatza bermatzen dute eta ez dute ura edo bestelako kutsadura xurgatuko * Hodiaren zati batek moldea grabatua du eskala prozesu esperimentala du. grabaketa erraza * Silikonazko juntura duten itxiturek likido ihesak ekidin ditzakete * Torlojuaren tapa esku bakarreko funtzionamendurako * Tenperatura tartea: -196 ℃ -121 ℃ * Erraz ...\nZentrifugatzaileen hodiak polipropilenoz (PP) dira, polimero material gardenak, biologia molekularrean, kimika klinikoan eta biokimikan ikerketan asko erabiltzen direnak.


Txinako bi bezeroren bisita izan du egunotan Fagor Automationek - Debagoiena - Goiena.eus\nTxinako bi bezeroren bisita izan du egunotan Fagor Automationek\nLeire Kortabarria 2013-09-28 02:00\nAste honetan zehar, Fagor Automationek Txinako hainbat enpresaren eta hango gobernuaren ordezkaritza baten bisitak hartu ditu Arrasate eta Eskoriatzako lantegietan. Fagorreko arduradunek bisiten oso balorazio positiboa egin dute.\nAstelehenean, irailaren 23an, Shaanxi Qinchuan Machine Tool Group Co., Ltd. enpresako Fagor Automationen bezeroak eta Txinako Gobernuaren ordezkaritza ofizial bat izan ziren Eskoriatzako lantegien. Bisitariek Fagor Automationen CNC eta DRO azpiegiturak bisitatu zituzten.\nBisita gerenteak, zuzendariek eta bi negozioetako buruek zuzendu zuten. Iñaki Bañuelosen, DRO/Kaptazioko Zuzendari Komertzialaren hitzetan, "bisita oso interesgarria izan da ikuspuntu guztietatik. Izan ere, Txinan makina-erremintaren gertuko ordezkaritza ofizialekin daukagun harreman bikaina mantendu dugu eta aldi berean, herrialde horretako makina-erremintako fabrikatzaile garrantzitsuenekin harremanak estutzen ditugu".\nMartitzenean, irailak 24, Fagor Automationeko Arrasateko lantegia bisitatu zuen Changzhou KEMT CNC Technology Co., Ltd. fabrikatzaile txinatarrarak.\nIñaki Antoñazas Asiako Eremuko teknikarien arduradunak balorazio positiboa egin du: "KEMT kalitate eta doitasun handiko makinen fabrikatzailea da. Bere makinen gama zulaketa makinetatik hasi (tapping) eta 5 ardatzetako makinak egitera iristen da, mekanizatu zentro bertikal eta horizontalak ere eskainiz. Fabrikatzaileek interes handia erakutsi dute Fagor Automationek euren makinendako eskaini ditzakeen soluzioetan".